Maut balik rumah langgar penghadang jalan
Oleh MOHAMAD NAUFAL MOHAMAD IDRIS

17 Oktober 2021, 7:01 pm
SHAH ALAM – Perjalanan dua rakan pulang ke rumah berakhir tragedi apabila seorang daripadanya maut selepas kenderaan dinaiki hilang kawalan sebelum melanggar penghadang jalan di Sungai Buloh berhampiran Plaza Tol Bukit Jelutong, awal pagi tadi.
Dalam kejadian kira-kira pukul 4.20 pagi itu mangsa dikenali Muhammad Daniel Aifiq, 22, yang cedera parah tersepit dalam kenderaan disahkan meninggal dunia di lokasi kejadian.
Ketua Polis Daerah Shah Alam, Asisten Komisioner Baharudin Mat Taib berkata, siasatan awal mendapati kemalangan berlaku ketika mangsa dan rakan wanita berusia 20 tahun menaiki kereta jenis Honda Civic dalam perjalanan pulang ke rumah dari rumah rakan di Kampung Melayu Subang.
“Mangsa yang memandu kereta itu sedang menghantar rakan wanitanya dahulu dipercayai telah hilang kawalan lalu melanggar penghadang jalan di sebelah kiri jalan.
“Pelanggaran itu menyebabkan kereta itu berpusing menghadap arah bertentangan dengan mangsa tersepit di dalam kenderaan tersebut,” katanya dalam kenyataan hari ini.
Kata beliau, mangsa telah berjaya dikeluarkan pihak bomba serta disahkan meninggal dunia di lokasi kejadian.

Baharudin menambah, rakan wanitanya pula telah dihantar ke Hospital Shah Alam untuk rawatan lanjut.
“Kes disiasat mengikut Seksyen 41 Akta Pengangkutan Jalan 1987.
“Saksi atau orang ramai yang mempunyai maklumat boleh menghubungi pegawai penyiasat Bahagian Siasatan dan Penguatkuasaan Trafik (BSPT) Ibu Pejabat Polis Daerah Shah Alam, Inspektor Muhammad Hanif Sukri di talian 0148066744,” katanya. – K! ONLINE


Lelaki mengamuk cederakan jiran, rosakkan harta benda ditahan
Oleh NUR ANATI JUHARI

17 Oktober 2021, 7:09 pm
ALOR SETAR – Seorang lelaki ditahan selepas disyaki mencederakan jirannya serta melakukan perbuatan khianat dalam kejadian di kawasan perumahan Bee Bee Park di sini semalam.
Ketua Polis Daerah Kota Setar, Asisten Komisioner Ahmad Shukri Mat Akhir berkata, suspek berusia 52 tahun itu ditahan kira-kira pukul 7.50 malam selepas mangsa yang berusia 46 tahun membuat laporan polis.
Kata beliau, suspek didakwa mencederakan mangsa dan memecahkan cermin kereta serta perkakas perniagaan seperti rak cermin dan peti ais tiga pintu milik mangsa.
“Sebiji batu berwarna kelabu serta sebatang besi berwarna coklat sepanjang 75 sentimeter yang disyaki digunakan suspek turut dirampas,” katanya dalam satu kenyataan di sini hari ini.
Menurutnya, suspek direman selama empat hari bermula hari ini dan siasatan dilakukan mengikut Seksyen 323/427 Kanun Keseksaan kerana mendatangkan kecederaan dan melakukan khianat.
“Kes masih dalam siasatan dan orang ramai yang mempunyai maklumat boleh berhubung dengan pegawai penyiasat di talian 011-3602 6614,” tambahnya. – K! ONLINE


Fokus siap projek pembangunan di Terengganu
Oleh MOHD AZLI ADLAN

17 Oktober 2021, 7:24 pm
KUALA TERENGGANU – Penyediaan bekalan elektrik di pulau peranginan terutama di Pulau Perhentian dan Pulau Redang merupakan antara projek infrastruktur di Terengganu yang sedang dipertimbangkan kerajaan Persekutuan bagi Rancangan Malaysia Ke-12 (RMK-12).
Menteri di Jabatan Perdana Menteri (Ekonomi), Datuk Seri Mustapa Mohamed berkata, selain itu, kerajaan negeri Terengganu juga memohon agar kelulusan diberikan kepada projek tebatan banjir dan kemudahan kesihatan.
“Tumpuan akan diberikan untuk menyiapkan Hospital Kemaman dan Hospital Dungun yang kini sedang dalam pembinaaan.
“Selain itu, kita juga fokus untuk menyelesaikan projek-projek pembangunan di Terengganu yang masih belum siap,” katanya ketika ditemui di Wisma Darul Iman di sini hari ini.
Terdahui beliau melakukan pertemuan membincangkan Libat Urus RMK-12 dengan Menteri Besar Terengganu, Datuk Seri Ahmad Samsuri Mokhtar.
Mustapa berkata, antara projek-projek tersebut ialah pembangunan taman industri polimer di Kertih, Kemaman, lembangan sungai bersepadu di Kemaman; pemuliharaan sungai Besut, Dungun dan Setiu serta tebatan banjir di Kuala Terengganu utara.

Beliau berkata, projek lain ialah menaik taraf jalan dari susur keluar Plaza Tol Chukai, Lebuh Raya Pantai Timur 2 (LPT 2) ke Kemaman dan projek jalan raya Simpang Pulai – Gua Musang – Kuala Berang dan kawasan penanaman getah untuk pekebun kecil.
“Butiran lanjut akan diketahui pada pembentangan Bajet 2022 oleh Menteri Kewangan, Tengku Datuk Seri Zafrul Tengku Abdul Aziz pada 29 Oktober ini.
“Kerajaan (Persekutuan) komited menyediakan peruntukan sekurang-kurangnya 50 peratus untuk pelaksanaan projek berimpak tinggi bagi pembangunan asas di enam negeri iaitu Terengganu, Kedah, Kelantan, Perlis, Sabah dan Sarawak,” katanya. – K! ONLINE


KPM sedia berbincang bantu pelaksanaan PRN
Oleh DIYANATUL ATIQAH ZAKARYA

17 Oktober 2021, 5:38 pm
MELAKA – Kementerian Pendidikan (KPM) bersedia membantu Suruhanjaya Pilihan Raya (SPR) sekiranya Pilihan Raya Negeri (PRN) perlu dilaksanakan di negeri ini termasuk penggunaan bangunan sekolah sebagai pusat mengundi.
Menteri Kanan (Pendidikan), Datuk Dr. Radzi Jidin berkata, sekiranya PRN dilaksanakan, pihaknya akan berbincang dengan suruhanjaya itu untuk menetapkan pendekatan yang sesuai bagi memudahkan pelaksanaan pilihan raya tersebut.
“Itu (PRN) tertakluk kepada keputusan SPR. Apa sahaja bantuan yang diperlukan kita akan bantu untuk permudahkan.
“Sebarang keputusan kita boleh bincang, mengenai apa yang diperlukan dalam konteks tersebut, pendekatan yang sesuai yang kita boleh gunakan,” katanya selepas membuat tinjauan persediaan pengoperasian sekolah di Sekolah Menengah Kebangsaan (SMK) Tun Haji Abd. Malek, Cheng di sini, hari ini.
Terdahulu, beliau membuat tinjauan di sekolah berasrama penuh di Sekolah Berasrama Penuh Intergrasi Selandar, Jasin dan Sekolah Menengah Sains Muzaffar Syah, Ayer Keroh.
Dalam pada itu, beliau memberitahu, KPM kini sedang memperkemaskan konsep #SekolahKuSejahtera yang pertama kali diketengahkan dalam sesi libat urus (SLU) membabitkan guru sekolah rendah, menengah serta wakil Persatuan Ibu Bapa dan Guru (PIBG).

“Buat pertama kalinya dalam SLU, kami di kementerian kita sentuh konsep #SekolahKuSejahtera dan sedang mengumpul pandangan setiap yang terlibat.
“Konsep ini diketengahkan untuk melihat dan membawa pembangunan karakter serta modal insan supaya murid dapat fahami perkara kritikal sewaktu mereka berada di awal sekolah termasuk etika di sekolah, artikulasi penghujahan dan konteks yang dibawa dalam penghujahan anak-anak ini,” katanya.
Jelasnya, perkara itu sedang diperhalusi supaya ia boleh diterapkan secara langsung dalam proses pengajaran dan pembelajaran serta kokurikulum. – K! ONLINE


Dua beranak terselamat dihempap dahan pokok durian
Oleh AZAHAR HASHIM

17 Oktober 2021, 6:53 pm
KULIM – Tindakan seorang wanita sarat mengandung mengalihkan ranting kayu yang menghalang laluan ketika dalam perjalanan pulang ke rumah menyelamatkan dia dan ibunya daripada ditimpa dahan pokok durian dalam kejadian ribut di Sungai Buluh, Selama di sini semalam.
Dalam kejadian kira-kira pukul 5 petang itu, Siti Khatijah Ishak, 26, dan ibunya, Mashitah Saad, 68, menaiki sebuah kereta dan sudah hampir sampai di rumahnya sebelum melihat satu ranting kayu yang menghalang laluan.
Siti Khatijah kemudian turun untuk mengalihkan ranting kayu tersebut di laluan menghala rumah terletak kira-kira 10 meter.
Menurut Siti Khatijah, sebaik masuk ke dalam kereta dalam keadaan hujan lebat dan angin kencang itu dia melihat sebatang dahan pokok durian yang dipercayai patah mulai condong sebelum tumbang ke atas bumbung rumah.
“Saya dan ibu terkejut dan kami tidak berani keluar dari kereta sebelum menghubungi saudara untuk mendapatkan bantuan,” katanya ketika ditemui di sini hari ini.
Katanya, dia dan ibu bernasib baik kerana terlewat sampai di rumah disebabkan ranting kayu yang menghalang laluan itu.

“Jika kami berada di dalam rumah, mungkin kami ditimpa alang kayu dan serpihan bumbung rumah akibat ditimpa dahan pokok durian yang besar itu,” ujarnya. – K! ONLINE


Sasar 100,000 Skuad Waja, henti keganasan wanita
Oleh SITI A'ISYAH SUKAIMI

17 Oktober 2021, 6:48 pm
SEPANG – Seramai 100,000 sukarelawan disasarkan menyertai Skuad Wanita Anti Jenayah atau Skuad Waja pada tahun ini, yang ditubuhkan bagi meningkatkan kesedaran seluruh masyarakat untuk mengambil tindakan bagi menghentikan keganasan terhadap wanita.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, pada masa ini, seramai 20,406 ahli telah dilatih dengan Modul Skuad Waja terdiri daripada 19,544 wanita dan 862 lelaki serta menyantuni sebanyak 775 kes dari Januari hingga 15 Oktober lalu.
“Antara kes yang dibantu termasuk keganasan rumah tangga, gangguan seksual, jenayah siber dan membantu komuniti terkesan dengan pandemik Covid-19 bagi mendapatkan pekerjaan dan kemahiran yang boleh menjana pendapatan dengan merujuk kepada agensi berkaitan.
“Selain itu, ahli Skuad Waja juga bukan sahaja terdiri dalam kalangan wanita malah, lelaki juga digalakkan dan penglibatan mereka ini merupakan gambaran isu menangani keganasan terhadap wanita merupakan isu bersama,” katanya pada sidang akhbar pelancaran Skuad Waja di sini hari ini.
Hadir sama pada pelancaran tersebut, pelakon Dynas Mokhtar yang juga Ikon Skuad Waja.
Dalam pada itu, beliau berkata, statistik Polis Diraja Malaysia (PDRM) sepanjang Januari hingga September merekodkan, sebanyak 5,821 kes keganasan rumah tangga dilaporkan dan dibuka kertas siasatan berbanding 3,677 kes untuk tempoh sama tahun lalu.

Katanya, menyedari keadaan ini, kementerian menubuhkan Skuad Waja untuk menjadi pendengar yang baik dalam menyantuni dan membantu komuniti bagi mengelakkan berlaku perkara yang lebih buruk.
“Dalam masa sama, peningkatan kes bunuh diri sebanyak 1.4 kali ganda iaitu 638 kes dalam tempoh Januari hingga Julai berbanding 262 kes dalam tempoh sama tahun lalu seperti dilaporkan PDRM, menunjukkan keperluan bantuan psikososial sangat diperlukan masyarakat.
“Perubahan norma baharu kehidupan yang membataskan pergerakan serta aktiviti sosial dalam kalangan masyarakat memberi impak terhadap emosi dan kesihatan mental seseorang, justeru peranan Skuad Waja amat diperlukan,” ujarnya. – K! ONLINE


SOP saf solat berjemaah dijangka boleh dirapatkan semula
Oleh AMREE AHMAD

17 Oktober 2021, 7:28 pm
PUTRAJAYA – Jabatan Kemajuan Islam Malaysia (Jakim) bakal mengatur muzakarah khas pada Rabu ini bagi membincangkan lebih banyak kelonggaran aktiviti di masjid dan surau.
Menteri di Jabatan Perdana Menteri, Idris Ahmad berkata, agensi itu telah diarahkan dengan melibatkan Jawatankuasa Muzakarah Majlis Kebangsaan Bagi Hal Ehwal Agama Islam.
“Ini termasuklah cadangan supaya prosedur operasi standard (SOP) dikaji untuk dibolehkan susunan saf ketika solat berjemaah dapat dirapat kembali,” katanya menerusi satu kenyataan hari ini.
Langkah itu susulan pengumuman oleh Perdana Menteri, Datuk Seri Ismail Sabri Yaakob mengenai peralihan fasa dan kelonggaran SOP Pelan Pemulihan Negara (PPN) kelmarin.
Justeru ujarnya, muzakarah pada kali ini bertujuan mendengar taklimat mengenai penilaian risiko semasa Covid-19 oleh Kementerian Kesihatan dan membincangkan perubahan SOP.
Semalam, kerajaan Arab Saudi mula membenarkan umat Islam di negara itu menunaikan solat fardu berjemaah dengan kembali merapatkan saf selepas lebih setahun perlu dijarakkan.

Video secara langsung suasana jemaah di Masjidil Haram solat dengan saf rapat disiarkan TV AlHijrah turut tular diperkatakan ramai warganet tempatan yang turut merindui situasi itu.
Bagaimanapun, semua pengunjung termasuk di Masjid Nabawi di Madinah, masih wajib lagi memakai pelitup muka serta lengkap dua dos vaksin dan mendaftar dalam aplikasi ditetapkan.
Mengulas lanjut, Idris berkata, semua ahli muzakarah yang terdiri daripada mufti setiap negeri, ahli-ahli dilantik dalam kalangan pakar telah dijemput hadir memperincikan SOP berkenaan.
Beliau menambah, Kementerian Kesihatan dan Majlis Keselamatan Negara turut akan dijemput untuk memberikan pandangan mereka dalam sesi perbincangan muzakarah khas.
“Saya percaya, satu keputusan demi maslahah umum dapat dicapai dan berharap aktiviti di masjid dan surau khasnya solat berjemaah seperti sediakala dengan SOP tertentu,” katanya.
Terdapat 6,465 buah masjid di seluruh negara dengan Sabah paling banyak iaitu 1,072 buah, manakala surau pula sejumlah 18,257 buah dengan Selangor yang tertinggi iaitu 2,170 buah. – K! ONLINE


Wajah penyanyi sebenar lagu Squid Game mirip patung gergasi
Oleh KOSMO!

17 Oktober 2021, 7:00 pm
HONG KONG – Pemilik suara lagu ‘Lampu Merah, Lampu Hijau’ daripada siri popular Netflix, Squid Game akhirnya didedahkan dan ternyata, wajahnya dikatakan seiras dengan patung kanak-kanak gergasi yang ditampilkan dalam siri tersebut, lapor laman berita Suara.com.
Lagu popular yang dinyanyikan oleh patung kanak-kanak gergasi itu adalah nyanyian Gigi Yim Ming Hay, seorang penyanyi remaja berusia 16 tahun yang memenangi pertandingan Stars Academy di Hong Kong.
Menariknya, gadis tersebut mempunyai gaya rambut yang hampir sama dengan patung kanak-kanak dalam siri Squid Game itu.
Malah, dalam satu temu bual, gadis itu berkata, dia tidak keberatan untuk memainkan watak patung kanak-kanak itu sekiranya ia memerlukan watak manusia sebenar.
“Namun, sekiranya saya diberi peranan sebagai watak patung itu, saya perlu terlebih dahulu belajar cara memusingkan kepala saya sebanyak 360 darjah,” katanya dalam nada bergurau. – AGENSI


Tiga dikhuatiri sesat di Bukit Sungai Batu
Oleh ZAKI SALLEH

17 Oktober 2021, 4:28 pm
MANJUNG – Tiga termasuk dua wanita dikhuatiri sesat semasa melakukan aktiviti rentas hutan di Bukit Sungai Batu dekat Pantai Remis di sini hari ini.
Jurucakap Bilik Gerakan Jabatan Bomba dan Penyelamat negeri memberitahu, pihaknya menerima panggilan kecemasan berhubung kejadian berkenaan pada pukul 2.42 petang.
Menurut jurucakap tersebut, sepasukan anggota dari Balai Bomba dan Penyelamat Pantai Remis telah dikerah untuk melakukan penjejakan bagi mengesan lokasi mangsa-mangsa.
“Pada masa ini, kerja-kerja menjejak mereka sedang dijalankan diketuai PBK II Amir Hamid,” ujar jurucakap tersebut dalam satu kenyataan.
Lokasi Bukit Sungai Batu popular dalam kalangan penggemar aktiviti riadah di samping terdapat banyak laluan trek untuk sampai ke puncak yang mengambil masa 40 minit untuk naik dan turun bagi laluan mudah.
Laluan paling jauh pula memakan masa antara tiga hingga empat jam. – K! ONLINE.


Remaja diberkas polis kerana bawa pistol Lego
Oleh KOSMO!

17 Oktober 2021, 4:59 pm
LINDAU, JERMAN – Seorang remaja lelaki berusia 15 tahun ditahan polis kerana membawa sepucuk pistol permainan Lego di tepi jalan di bandar Lindau, Jerman, lapor stesen penyiaran CNN semalam.
Kejadian itu berlaku selepas seorang pemilik restoran menyangka pistol permainan Lego yang dipegang remaja berkenaan adalah senjata sebenar.
Seorang saksi kemudiannya menghubungi polis apabila terlihat remaja itu yang mengenakan pakaian celoreng berlari-lari di tepi jalan sambil memegang ‘pistol’ tersebut.
“Sudah tentu kami terus bergegas ke lokasi kejadian,” kata seorang pegawai polis kepada akhbar Lindauer Zeitung.
Menurut laporan media tempatan, beberapa kenderaan peronda dan polis persekutuan turut cuba menghentikan remaja tersebut.
Agensi berita Austria, APA kemudiannya melaporkan bahawa remaja yang tidak dinamakan itu telah ditahan untuk siasatan lanjut. – AGENSI


Kekal rebat elektrik ikut kewangan negara
Oleh NORLIDA AKMAR IDROS

17 Oktober 2021, 5:10 pm
LANGKAWI – Keputusan sama ada untuk meneruskan pemberian rebat elektrik sebanyak dua sen/kWj kepada 9.44 juta pengguna Tenaga Nasional Berhad (TNB) pada tahun hadapan atau sebaliknya akan dibuat berdasarkan kedudukan kewangan negara.
Menteri Tenaga dan Sumber Asli, Datuk Seri Takiyuddin Hassan berkata, rebat tersebut diberikan kepada pengguna sehingga 31 Disember ini.
“Saya telah bawa perkara ini dalam perbincangan dan ia bergantung kepada kewangan kerajaan.
“Kita tunggu Bajet 2022, jika diluluskan (pemberian rebat) Kementerian Kewangan, ia mungkin akan diteruskan lagi. Harap ada berita baik,” katanya selepas menyaksikan Majlis Penyerahan Surat Niat Pelaksanaan Inisiatif Solar di Dermaga Tanjung Lembung di sini hari ini. – K! ONLINE


Belanjawan 2022 prihatin masyarakat luar bandar
Oleh ROSLIZA MOHAMED

17 Oktober 2021, 4:31 pm
TUMPAT – Pemulihan ekonomi negara melibatkan masyarakat luar bandar dapat diperkasakan melalui Belanjawan 2022 yang akan dibentang pada hujung bulan ini.
Timbalan Menteri Kewangan I, Mohd. Shahar Abdullah berkata, ia merupakan tumpuan utama yang akan diberikan oleh kerajaan dalam memastikan golongan tersebut turut sama meningkatkan ekonomi negara.
“Selain itu, Belanjawan 2022 itu juga akan dilakukan bukan hanya di bandar besar, tetapi secara menyeluruh melibatkan golongan B40 dan M40 di kawasan luar bandar.
“Oleh itu, kerajaan akan terus turun padang untuk melihat elemen yang dilaksanakan bagi memastikan ekonomi masyarakat luar bandar dapat diperkasakan,” katanya.
Beliau berkata demikian ketika ditemui pemberita selepas Majlis Pecah Tanah Solar Dyer Program ‘UMK-MoF Social Enterprise Project’ di Kampung Geting di sini hari ini.
Hadir sama, Ahli Parlimen Tumpat, Datuk Che Abdullah Mat Nawi dan Ahli Dewan Undangan Negeri (ADUN) Pengkalan Kubor, Wan Roslan Wan Hamat. – K! ONLINE.


Taman Perindustrian IBS pertama di Kelantan
Oleh ROSALWANI CHE SOH

17 Oktober 2021, 4:17 pm
KOTA BHARU – Kelantan menjadi negeri pertama yang akan membangunkan Taman Perindustrian Sistem Binaan Berindustri (IBS) di negara ini yang dibina dengan kos RM74 juta.
Menteri Kanan Kerja Raya, Datuk Seri Fadillah Yusof berkata, projek kerjasama dengan Lembaga Pembangunan Industri Pembinaan Malaysia (CIDB) itu dibangunkan di tanah seluas lebih 80 hektar di Sungai Bagan, Machang di sini.
Menurutnya, objektif projek itu adalah untuk mengumpulkan semua pengusaha produk-produk pembinaan terutamanya yang berkaitan IBS dan teknologi muncul (emerging technologies).
“Projek ini akan bermula dalam masa terdekat dan ia mengambil masa selama 24 bulan untuk siap. Taman Perindustrian IBS ini sekali gus dapat meningkatkan kapasiti dan keupayaan industri pembinaan di Pantai Timur.
“Melalui pusat ini, ia akan memperkukuhkan jaringan ekosistem IBS seterusnya dapat meningkatkan bilangan penggiat industri terutamanya dalam kalangan Bumiputera selain usahawan kecil dan sederhana di negara ini,” katanya.
Beliau berkata demikian pada sidang akhbar selepas Majlis Menandatangani Memorandum Persefahaman (MoU) antara kerajaan negeri dengan CIDB di Kompleks Kota Darulnaim di sini, hari ini. – K! ONLINE.


Pengguna jalan raya gempar lelaki ‘amuk’ dengan parang
Oleh ABDUL RASHID ABDUL RAHMAN

17 Oktober 2021, 4:22 pm
TEMERLOH – Pengguna jalan raya di Jalan Temerloh-Maran berhampiran Hospital Sultan Haji Ahmad Shah (Hoshas) Temerloh di sini digemparkan dengan tindakan seorang lelaki tidak berbaju yang ‘mengamuk’ dengan mengacukan parang kepada kenderaan yang lalu lalang di situ.
Tindakan lelaki berkenaan menyebabkan berlaku kesesakan lalu lintas apabila ramai pengguna jalan raya tidak berani melalui kawasan itu kerana bimbangkan risiko keselamatan.
Seorang pengguna jalan raya, Khaidir Ahmad, 59, berkata, dalam kejadian kira-kira pukul 11 pagi itu dia dalam perjalanan menaiki kereta ke arah Maran.
“Apabila tiba di jalan berhampiran dengan Hoshas berkenaan saya lihat jalan sesak dan terdapat seorang lelaki tidak berbaju sedang memegang parang dan mengacukannya kepada kenderaan yang lalu.
“Saya berasa terkejut namun memberanikan diri memandu kereta lalu di situb dan bernasib baik tidak diserang lelaki berkenaan,” katanya di sini, hari ini.
Sementara itu Ketua Polis Daerah Temerloh, Asisten Komisioner Mohd. Azhar Mohd. Yusof berkata, polis yang menerima maklumat mengenai kejadian telah menahan lelaki berusia 30-an berkenaan.

Katanya, kejadian berkenaan tidak menyebabkan kecederaan kepada orang awam dan siasatan lanjut sedang dilakukan terhadap kejadian itu termasuklah sekiranya suspek mempunyai masalah mental.
“Setakat ini, tiada individu yang tampil membuat laporan polis dan siasatan dilakukan terhadap suspek termasuklah juga saringan air kencing,” ujarnya. – K! ONLINE.


[VIDEO] Warga emas meraung kena hukuman gantung
Oleh NABIL AIMAN NOR AZWAN

17 Oktober 2021, 5:14 pm
PETALING JAYA – Tular sebuah video seorang ibu tunggal yang menyara sembilan orang anak meraung apabila didapati dijatuhkan hukuman mati oleh mahkamah kerana mengedar dadah jenis syabu semalam.
Menerusi perkongsian video oleh @seehuadaily di laman aplikasi TikTok, wanita berusia 50-an itu meraung sambil dibawa oleh pihak polis selepas mendengar hukuman yang diterima buat dirinya.
Berdasarkan video berdurasi satu minit dua saat oleh @seehuadaily di TikTok, jelas kedengaran wanita tersebut yang juga seorang nelayan bertanya siapakah yang akan menjaga anak-anaknya apabila dia dijatuhkan hukuman mati.
Menurut laman Twitter AADK Besut, ibu tunggal itu dijatuhi hukuman mati mandatori miliki kerana mengedar dadah oleh Mahkamah Tinggi Tawau pada 15 Oktober lalu.
Dia didapati bersalah mengedar dadah tiga tahun lalu.
Susulan perkongsian video itu, rata-rata orang ramai telah meninggalkan pelbagai komen.

Antaranya mahu kejadian itu dijadikan sebagai ikhtibar kepada orang ramai yang berniat mahu melakukan sesuatu perkara.
“Semoga dipermudahkan segala urusan mak cik, mungkin dia tersilap langkah tapi saya tetap mendoakan yang baik-baik sahaja,” kata @morez.65. -K! ONLINE


Lelaki 71 tahun antara 76 penagih dadah ditahan
Oleh MOHD AZLI ADLAN

17 Oktober 2021, 5:33 pm
KUALA TERENGGANU – Seorang lelaki warga emas yang berusia 71 tahun ditahan kerana disyaki penagih dadah dalam Operasi Jihad Dadah 2.0.
Ketua Jabatan Siasatan Jenayah Narkotik Terengganu, Superintendan Tium Ming Kung berkata, suspek merupakan antara 76 suspek disyaki penagih dadah yang ditahan dalam operasi dua hari berakhir semalam.
Beliau berkata, siasatan awal mendapati lelaki warga emas itu merupakan penagih tegar yang memiliki enam rekod kesalahan lampau melibatkan penyalahgunaan dadah.
“Operasi besar-besaran untuk membanteras aktiviti penagihan dadah di Terengganu tersebut memberi tumpuan kepada 21 kawasan hitam di seluruh negeri ini.
“Hasil operasi berjaya merampas 54.13 gram dadah jenis syabu, heroin (22 gram), pil Yaba (32.61 gram) dan daun ketum (150 gram) berjaya dirampas,” katanya di sini hari ini.
Ming Kung berkata, selain lelaki warga emas berusia 71 tahun itu, 51 suspek lain turut memiliki antara satu hingga sembilan rekod penyalahgunaan dadah, 10 hingga 20 rekod (enam orang) manakala 18 orang pula dipercayai penagih baharu.

Tambah beliau, kebanyakan suspek berusia dalam lingkungan 20 hingga 59 tahun selain dua yang merupakan remaja bawah umur.
“Seramai 38 suspek bekerja sebagai buruh, penganggur (26 orang) manakala nelayan dan mekanik masing-masing enam orang,” katanya. – K! ONLINE


32,000 kenderaan masuk Kelantan dalam tempoh seminggu
Oleh ROHANA MOHD. NAWI

17 Oktober 2021, 5:03 pm
KOTA BHARU – Sebanyak 32,000 buah kenderaan didapati masuk ke Kelantan sejak kerajaan membenarkan pergerakan rentas negeri bermula Isnin lalu.
Ketua Polis Kelantan, Datuk Shafien Mamat berkata, bilangan kemasukan kenderaan itu dikesan melalui tiga sekatan jalan raya di sempadan negeri ini iaitu di Batu Melintang, Jeli, Bukit Yong (Pasir Puteh) dan Kampung Tanah Putih (Gua Musang) dalam tempoh seminggu sehingga hari ini.
Menurutnya, pemerhatian mendapati, pertambahan kenderaan dilihat bermula semalam apabila orang ramai mengambil peluang bercuti hujung minggu dan terus bersambung sehingga cuti umum pada Selasa depan.
“Keadaan ini sudah dapat dijangka apabila ramai anak Kelantan di perantauan pulang ke kampung halaman untuk bertemu ibu bapa mereka.
“Polis tetap menjalankan pemeriksaan yang ketat di ketiga-tiga sekatan jalan raya (SJR) itu untuk memastikan individu masuk ke Kelantan lengkap dua dos vaksin,” katanya ketika dihubungi Kosmo! hari ini.
Menurut Shafien, beliau menasihatkan kepada semua perantau yang pulang ke kampung halaman mereka agar terus mematuhi prosedur operasi standard terutamanya ketika berada di tempat awam. – K! ONLINE.


10,000 dijangka kunjungi Jambatan Angkat Kuala Terengganu
Oleh TENGKU DANISH BAHRI TENGKU YUSOFF

17 Oktober 2021, 3:52 pm
KUALA TERENGGANU – Mercu tanda ikonik, Jambatan Angkat Kuala Terengganu atau Drawbridge, di sini mencatatkan kehadiran pengunjung melebihi 1,000 orang sehari pada hujung minggu lalu.
Ketua Pegawai Eksekutif TI Properties, Khalizan Mahmud berkata, peningkatan ketara itu didorong oleh cuti hujung minggu pertama selepas pengumuman kebenaran rentas negeri bermula Isnin lalu.
“Suasana meriah itu jauh berbeza sewaktu minggu pertama Drawbrigde kembali beroperasi pada 3 Oktober lalu. Waktu itu, pengunjung kurang 150 orang.
“Walaupun sambutan sangat memberangsangkan, kita hanya membenarkan 50 pengunjung berada di ruang galeri anjung tinjau pada satu-satu masa bagi memastikan pematuhan prosedur operasi standard (SOP),” katanya di sini malam tadi.
Terdahulu TI Properties sebagai agensi pengendali Jambatan Angkat Kuala Terengganu melaksanakan operasi bascule pada jambatan angkat tersebut.
Khalizan berkata, pihaknya menyasarkan kehadiran lebih 10,000 pengunjung ke Jambatan Angkat Kuala Terengganu menjelang hujung tahun ini.- K! ONLINE


Kes positif Covid-19 catat angka bawah 7,000
Oleh SITI A'ISYAH SUKAIMI

17 Oktober 2021, 3:42 pm
PUTRAJAYA – Sebanyak 6,145 kes baharu dilaporkan hari ini, menjadikan jumlah kes positif Covid-19 sebanyak 2,390,687 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow https://t.co/aIQttvCbIP.
“Data setiap hari bagi laman CovidNow adalah dikemas kini sekali gus selepas tengah malam,” katanya pada hantaran di media sosial beliau di sini hari ini. -K! ONLINE.


Lans Koperal maut tertembak leher sendiri
Oleh NUR ALINA HASSAN

17 Oktober 2021, 3:12 pm
MUAR – Seorang anggota polis berpangkat Lans Koperal maut selepas disyaki menembak diri dalam kejadian di tempat letak kenderaan di Jalan Abdullah di sini hari ini.
Mangsa yang berusia 29 tahun itu ditemui meninggal dunia dengan kesan tembakan pada leher kira-kira pukul 11.18 pagi di dalam kereta jenis Proton Preve miliknya.
Difahamkan, mangsa bertindak membunuh diri kerana tertekan dengan masalah peribadi.
Ketua Polis Johor, Datuk Ayob Khan Mydin Pitchay berkata, sebelum kejadian mangsa dipercayai menghantar pesanan mesej ringkas melalui aplikasi WhatsApp ingin membunuh diri.
“Polis Ibu Pejabat Daerah Muar menerima satu maklumat pada pukul 8.20 pagi berkaitan seorang anggota polis ingin membunuh diri melalui khidmat pesanan WhatsApp.
“Bertindak atas maklumat, satu operasi mengesan dan mencari mangsa dijalankan sebelum anggota terbabit ditemui di tempat letak kenderaan di pekan Muar dengan kesan tembakan pada leher,”katanya dalam satu kenyataan di sini hari ini.

Ayob Khan berkata, polis turut menemuk sepucuk pistol jenis Revolver .38 berada bersama mayat si mati dan punca sebenar kejadian masih lagi dalam siasatan.-K! ONLINE


230 pelajar baharu mula memasuki kampus UMT
Oleh TENGKU DANISH BAHRI TENGKU YUSOFF

17 Oktober 2021, 3:24 pm
KUALA NERUS – Seramai 230 pelajar baharu mula mendaftar masuk untuk memulakan pengajian di Universiti Malaysia Terengganu (UMT) di sini hari ini.
Naib Canselor UMT, Prof. Dr. Mazlan Abd. Ghaffar berkata, pelajar terbabit merupakan sebahagian daripada 2,269 orang yang dijadual untuk mendaftar masuk bagi sesi pengajian secara bersemuka pada semester baru ini.
“Mereka akan mendaftar masuk secara berperingkat mulai hari ini  sehingga 18 November depan,” katanya ketika meninjau proses pendaftaran pelajar di kolej kediaman masing-masing di UMT di sini hari ini.
Sementara itu, seorang pelajar baharu, Nurul Madihah Mohd. Husni, 18, berkata, pesanan ibu bapanya agar menjadi contoh terbaik kepada tiga adik menjadi pegangan untuk memulakan langkah bergelar saintis berjaya di UMT.
Pelajar Asasi Sains, Teknologi, Kejuruteraan dan Matematik (STEM) yang berasal dari Seremban, Negeri Sembilan berkata, dia yang tidak pernah berjauhan dengan ibu bapa mengetepikan perasaan sedih terpaksa berjauhan bagi mencapai cita-citanya. – K! ONLINE


Ribut petir, hujan lebat landa 9 negeri petang ini
Oleh NABIL AIMAN NOR AZWAN

17 Oktober 2021, 3:49 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir dan hujan lebat melibatkan beberapa kawasan di sembilan negeri sehingga pukul 5 petang, hari ini.
“Ribut petir dan hujan lebat dijangka bakal melanda seluruh negeri Perlis, Langkawi, Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik dan Baling di Kedah.
“Situasi serupa turut diramal berlaku di daerah Larut, Matang dan Selama, Hulu Perak, Kuala Kangsar, Kinta, Kampar, Batang Padang serta Muallim di negeri Perak,” katanya dalam kenyataan hari ini.
Menurut MetMalaysia, ribut petir dan hujan lebat dijangka melanda Kota Bharu, Bachok, Machang, Pasir Puteh dan Gua Musang di Kelantan selain di Besut, Setiu, Kuala Nerus, Hulu Terengganu, Kuala Terengganu, Dungun dan Kemaman di Terengganu.
Tambahnya, ribut petir dan hujan lebat turut diramal berlaku di Pahang selain di Segamat, Batu Pahat, Kluang, Pontian, Kulai, Kota Tinggi dan Johor Bahru di Johor.
“Amaran ribut petir dan hujan lebat turut dikeluarkan melibatkan kawasan Sri Aman, Betong, Sarikei (Pakan dan Julau), Sibu (Kanowit), Kapit (Song), Bintulu, Miri (Subis dan Miri) dan Limbang di Sarawak.

“Situasi sama turut dijangka berlaku di Pedalaman (Sipitang, Tenom, Beaufort dan Tambunan), Pantai Barat (Papar, Putatan, Penampang, Kota Kinabalu, Tuaran, Kota Belud), Tawau (Tawau) dan Sandakan di Sabah,” katanya. – K! ONLINE


25 individu garu kepala dikompaun RM145,000
Oleh MOHAMAD FAIZAL HASHIM

17 Oktober 2021, 3:38 pm
JOHOR BAHRU – Biarpun sudah beratus kali diberikan amaran namun masih ada lagi segelintir individu tetap berdegil mengadakan program hiburan dalam tempoh pelaksanaan Fasa 3 Pelan Pemulihan Negara (PPN).
Dalam serbuan pukul 1 pagi itu, seramai 25 individu termasuk 10 wanita warga tempatan yang sedang asyik berhibur dikompaun dalam satu serbuan di sebuah premis di Pusat Perdagangan Kebun Teh, di sini.
Ketua Polis daerah Johor Bahru Selatan (JBS), Asisten Komisioner Raub Selamat berkata, dalam serbuan sama, turut ditahan ialah seorang lelaki berusia 22 tahun yang bertindak sebagai penjaga premis.
Katanya, serbuan dilakukan anggota Balai Polis Larkin bersama Cawangan Maksiat, Judi dan Kongsi Gelap (D7) Bahagian Siasatan Jenayah Ibu Pejabat Polis Daerah (IPD) JBS.
“Seramai 24 pelanggan masing-masing dikompaun RM5,000 setiap seorang manakala penjaga premis dikompaun RM25,000. Nilai keseluruhan kompaun yang dikeluarkan ialah RM145,000.
“Ketika serbuan dilakukan, polis mendapati premis berkenaan beroperasi dengan muzik yang dimainkan dengan kuat dan pelanggan sedang menikmati minuman keras sambil berhibur,” katanya dalam satu kenyataan semalam. – K! ONLINE.


PDRM siasat cubaan seludup dadah RM431 juta ke Australia
Oleh EDDY AQMAL MOHAMED HAMIDI

17 Oktober 2021, 3:19 pm
KUALA LUMPUR – Polis Diraja Malaysia (PDRM) memaklumkan sedang bekerjasama dengan pihak Australian Federal Police (AFP) bagi menjalankan siasatan berhubung penahanan seorang warga tempatan yang cuba menyeludup dadah ke Australia.
Pengarah Jabatan Siasatan Jenayah Narkotik (JSJN) Bukit Aman, Datuk Razarudin Husain berkata, suspek tersebut sebelum ini dilaporkan telah ditahan pihak berkuasa Australia selepas dikesan cuba menyeludup masuk 450 kilogram dadah jenis heroin bernilai RM431.8 juta ke negara itu.
“Pihak JSJN Bukit Aman kini sedang bekerjasama dengan pihak AFP bagi menjalankan siasatan lanjut berhubung kes berkenaan.
“Segala tindakan perlu akan diambil untuk memastikan kegiatan pengedaran dan penyeludupan dadah yang menjadi ancaman kepada negara dapat dibanteras tanpa kompromi,” katanya menerusi satu kenyataan di sini hari ini. – K! ONLINE


Memang saya guna 4 jin, jawab KJ kepada antivaksin
Oleh NABIL AIMAN NOR AZWAN

17 Oktober 2021, 3:28 pm
PETALING JAYA – Selepas kenyataan Menteri Kesihatan, Khairy Jamaluddin Abu Bakar yang mengatakan kerajaan akan menyusahkan kehidupan golongan antivaksin, nampaknya beliau mula ‘diserang’ oleh kumpulan berkenaan.
Kelmarin, golongan antivaksin mula menyerang Khairy Jamaluddin dengan pelbagai dakwaan termasuk mengatakan menteri itu membela empat ekor jin melindungi dirinya.
Empat ekor jin yang dimaksudkan adalah gelang hitam yang dipakai oleh Khairy Jamaluddin pada tangan kiri.
Tidak menunggu lama, Khairy Jamaluddin terus menjawab tohmahan itu melalui Instastory di media sosialnya hari ini.
“Salah, Saya guna 4 jenis jin vaksin untuk lindungi Malaysia, Sinovac, Pfizer, CanSino dan AstraZeneca,” tulis beliau.
Terdahulu Kosmo! melaporkan Kementerian Kesihatan menegaskan tidak akan memudahkan kehidupan golongan antivaksin sekiranya mereka masih berdegil untuk tidak mengambil vaksin tanpa sebab.

“Jika anda tidak boleh divaksin kerana ada masalah kesihatan, tidak ada masalah. Anda akan diberikan pengecualian di MySejahtera tetapi jika anda memilih untuk tidak mahu divaksin, kita akan terus menyusahkan hidup anda.
“Tidak boleh makan di kedai makan, tidak boleh ke pusat beli-belah dan saya akan lakukan strategi secara menyeluruh minggu depan, di mana anda mungkin perlu membuat ujian air liur yang tidak akan dibayar oleh kerajaan,” katanya. – K! ONLINE


Polis terima 17 laporan individu tolak vaksin
Oleh YATIMIN ABDULLAH

17 Oktober 2021, 3:46 pm
PASIR MAS – Ibu Pejabat Polis Daerah Pasir Mas menerima sebanyak 17 laporan berhubung individu yang menolak vaksin Covid-19 di daerah ini.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, berdasarkan laporan, golongan profesional dan agamawan didapati ramai yang menolak vaksin.
Menurutnya, penolakan suntikan itu dibuat sendiri oleh golongan berkenaan dengan alasan untuk mengutamakan keselamatan mereka.
“Laporan itu mendakwa kesemua golongan antivaksin itu berusia dalam lingkungan 30 hingga 40 tahun. Selain individu yang dikenalpasti itu, laporan turut dibuat terhadap ahli keluarga mereka.
“Sehubungan dengan itu, polis telah merujuk kesemua laporan kepada Kementerian Kesihatan untuk tindakan lanjut,” katanya kepada pemberita di sini hari ini.
Mengulas mengenai tahap pematuhan prosedur operasi standard (SOP) dalam kalangan rakyat di Pasir Mas, Mohd. Nasaruddin memberitahu, pihaknya berpuas hati dengan komitmen yang ditunjukkan oleh masyarakat setempat.

Katanya, selain itu, tiada sebarang kompaun berkait dengan pematuhan SOP dikeluarkan sejak aktiviti rentas negeri dibenarkan bermula Isnin lalu. – K! ONLINE.


Keunikan Malaysia amal demokrasi – PM
Oleh ABDUL RASHID ABDUL RAHMAN

17 Oktober 2021, 3:33 pm
BERA – Perdana Menteri, Datuk Seri Ismail Sabri Yaakob berkata, tindakan abangnya menubuhkan parti baharu iaitu Parti Kuasa Rakyat menunjukkan keunikan Malaysia yang mengamalkan demokrasi.
Beliau berkata, tindakan itu bukanlah perkara baharu dalam negara dan beliau sendiri tidak ada sebarang pertelingkahan dengan abangnya.
“Bagi saya itu terserah kepadanya (abangnya), itu adalah amalan demokrasi dalam negara kita dan bukanlah perkara baharu satu keluarga menyertai pelbagai parti politik.
“Tidak timbul isu (pertelingkahan), dulu masa saya jadi wakil calon kepada Tan Sri Sabbaruddin Chik di Parlimen Temerloh dia (abangnya) bertanding Parlimen mewakili Semangat 46,”katanya dalam sidang akhbar pada majlis kenaikan pangkat Ketua Polis Daerah Bera dan Timbalan Ketua Polis Daerah Bera di Dewan Sri Kempas Ibu Pejabat polis Daerah (IPD) Bera di sini, hari ini.
Yang hadir sama Timbalan Menteri Dalam Negeri, Datuk Seri Ismail Mohamed Said; Ketua Polis Negara, Datuk Seri Acryl Sani Abdullah Sani; Timbalan Ketua Setiausaha Kementerian Dalam Negeri (Keselamatan), Datuk Abdul Halim Abdul Rahman; Pengarah Jabatan Logistik dan Teknologi Bukit Aman, Pengarah Pengurusan Bukit Aman, Datuk Zaini Jass dan Ketua Polis Pahang, Datuk Ramli Mohamed Yoosuf.
Baru baru ini parti baharu dinamakan Parti Penaja Kuasa Rakyat yang diasaskan oleh Kamarazaman Yaakob iaitu abang kandung Perdana Menteri, Datuk Seri Ismail Sabri Yaakob dilancarkan.

Pelancaran parti itu sekali gus menambahkan satu lagi parti politik yang berbilang kaum di negara ini namun berpaksikan kepada konsep Nasionalisme Marhaenisme yang memperjuangkan nasib rakyat terutama dalam kalangan golongan berpendapatan rendah (B40) dan sederhana (M40) serta anak muda. – K! ONLINE.


Misi berkayak 2 pemuda OKU, bakal cipta rekod negara
Oleh KOSMO!

17 Oktober 2021, 3:17 pm
Oleh: LIYANA RAMLI
KAMPAR – Meskipun cacat penglihatan, namun dua pemuda orang kelainan upaya (OKU) bersemangat untuk menamatkan misi menelusuri Sungai Perak secara duo bagi menempa nama dalam Malaysia Book of Records (MBOR).
Khairruddin Mazli, 30, dan Muhamad Shahrizal Ismail atau Along, 24, akan berkayak sejauh 20 kilometer (km) dari Kem Intan Suraya, Sungai Siput dan berakhir di Jambatan Victoria, Karai yang bermula 5 November nanti.
Mereka merupakan peserta kursus Pendidikan, Latihan Teknikal dan Vokasional (TVET) OKU Refleksologi menerusi Pusat Aspirasi Anak Perak (PASAK). Misi Dayungan Duo TVET itu dijayakan bersempena Hari Keputeraan Sultan Perak, Sultan Nazrin Muizzuddin Shah.
Ketika ini, kedua-duanya sedang giat menjalani latihan di bawah bimbingan Pegawai Belia dan Sukan Daerah Kampar, Yusnizah Md. Yusof dan Pendayung Solo Negara, Adilla Abu Hassan sejak sebulan lalu.
Menurut Khairruddin, mereka berlatih selama lima jam sehari iaitu dari pukul 9 pagi hingga 12 tengah hari dan diikuti latihan fizikal di sebelah petang. – K! ONLINE.


Dron JAS kesan pembakaran terbuka
Oleh ISKANDAR SHAH MOHAMED

17 Oktober 2021, 3:07 pm
KLANG – Jabatan Alam Sekitar (JAS) berjaya mengesan pembakaran terbuka dilakukan di sebuah tapak pelupusan sampah haram di Kampung Johan Setia berdekatan  Lebuh Raya Shah Alam (KESAS) di sini, semalam.
Kejadian itu dikesan pukul 2 petang menerusi dron yang yang melakukan rondaan pencemaran di kawasan Revolusi Hijau Johan Setia.
Pengarah JAS Selangor, Nor Aziah Jaafar berkata, hasil pemantauan lanjut mendapati satu kebakaran berlaku di sekitar kampung berkenaan.
LOKASI pembakaran terbuka yang dikesan JAS Selangor.
Katanya, pembakaran terbuka itu melibatkan sebuah tapak pelupusan sampah haram.
“Siasatan mendapati tanah yang terbakar adalah tanah gambut yang sedang ditambak dengan menggunakan sampah industri dan domestik.
“Selain itu, terdapat sisa seperti binaan kayu dan kertas yang dipercayai turut menjadi punca pembakaran tersebut,” katanya ketika dihubungi Kosmo! hari ini. -K!ONLINE


Dituduh bertatu, Baby Shima minta netizen nilai sendiri
Oleh NUR EMIRA SAIZALI

17 Oktober 2021, 1:45 pm
PETALING JAYA – Tidak pernah sunyi dengan kontroversi, nama penyanyi dan pelakon Baby Shima kembali menjadi bualan netizen apabila dia didakwa mencacah tatu pada bahagian bahu kanannya.
Dakwaan tersebut bertiup kencang dalam media sosial selepas memmuat naik video bersama seorang pemsohor media, Ammar Nazhan dalam platform media sosialnya.
Menurut Baby atau nama penuhnya Nor Ashima Ramli, 29, dia enggan menafikan atau mengiyakan dakwaan ramai itu, sebaliknya ingin membiarkan netizen terus berteka-teki.
Dia yang popular dengan lagu Pura-Pura Bujang itu mengakui menganggap tatu merupakan satu bentuk seni yang cantik.
“Tatu memang nampak cantik. Saya malas nak ulas lebih mengenai hal ini sebab kalau bercakap benda baik sekalipun tetap dikecam netizen.
“Jadi, saya akan buat apa yang saya suka dan paling penting tidak ganggu hidup orang lain,” katanya kepada Kosmo! Online hari ini.

Dia bagaimanapun tidak menjawab sama ada tatu tersebut merupakan tatu kekal ataupun hanya sementara.
Dalam pada itu, dia juga enggan terlalu melayan semua komen negatif netizen yang dilemparkan tentang apa sahaja isu berkaitan dirinya.
“Sekarang ini kalau kita muat naik apa-apa sahaja kandungan, netizen tetap akan hentam. Ada sahaja yang tidak kena pada mata mereka.
“Sebelum ini saya juga pernah kongsi pakai tudung menyanyikan lagu ketuhanan tetapo orang tetap kecam. Kesimpulanya apa sahaja hentaman dan kritikan memang saya buat tak tahu sahaja,” ujarnya.
Sebelum ini, Baby Shima beberapa kali dihentam netizen kerana ada yang menganggap hantaran-hantaran yang dimuat naik dalam media sosial sebagai melampau dan menunjuk-nunjuk.
Antara dikecam hebat ialah videonya yang dikatakan mempersenda kekurangan seorang lelaki orang kelainan upaya yang kudung tangan ketika muncul dalam sebuah temu ramah program televisyen sekitar Mac lalu. – K! ONLINE


Wajib pakai jaket keselamatan sepanjang di Tasik Kenyir
Oleh MOHD AZLI ADLAN

17 Oktober 2021, 2:41 pm
DUNGUN – Lembaga Kemajuan Terengganu Tengah (Ketengah) mengarahkan kesemua 120 pengusaha rumah bot, rumah rakit dan bot laju di Tasik Kenyir, Hulu Terengganu agar mematuhi peraturan pemakaian jaket keselamatan dalam kalangan pengunjung.
Pengerusi Ketengah, Datuk Razali Idris berkata, pemakaian jaket keselamatan wajib terhadap semua pengunjung sepanjang mereka beriadah di Tasik Kenyir.
Jelas beliau, pengunjung sebenarnya wajib memakai jaket keselamatan bukan sahaja ketika melakukan aktiviti air malah ketika berada di dalam rumah bot.
“Kejadian lemas melibatkan seorang budak lelaki berusia tiga tahun akibat terjatuh dari rumah bot pada kelmarin amat mendukacitakan.
“Insiden itu boleh dielakkan sekiranya peraturan memakai jaket keselamatan sepanjang berada di Tasik Kenyir walaupun di atas rumah bot diambil berat,” katanya ketika ditemui di Muzium Bukit Besi di sini hari ini.
Beliau berkata demikian sebagai mengulas kematian melibatkan Muhammad Al Fateh Muhammad Khairul Aiman, 3, yang lemas akibat terjatuh dari rumah bot sewaktu berlabuh berhampiran kawasan Air Terjun Langsir, Tasik Kenyir pada Jumaat lalu.

Kosmo! hari ini melaporkan sebelum kejadian, mangsa mengikut bapa beriadah bersama rombongan dari Seberang Takir, Kuala Nerus beriadah sambil memancing di tasik buatan terbesar di Asia Tenggara berkenaan.
Razali berkata, Ketengah sebagai agensi pembangunan dan pengawasan aktiviti pelancongan di Tasik Kenyir sedang melakukan siasatan dalaman berhubung insiden lemas terbabit. – K! ONLINE


RM5 juta untuk program dakwah, bantuan Yadim
Oleh AIMUNI TUAN LAH

17 Oktober 2021, 2:17 pm
GUA MUSANG – Yayasan Dakwah Islamiah Malaysia (Yadim) memperuntukkan dana lebih RM5 juta bagi menjalankan gerak kerja dakwah dan bantuan kepada komuniti di seluruh negara tahun ini.
Ketua Pegawai Eksekutif Yadim, Tuan Kamarul Arief Tuan Soh berkata, dana itu merupakan sumbangan daripada orang awam, pihak kerajaan dan pelbagai agensi.
Menurutnya, pelbagai program yang diwujudkan itu dapat memberi manfaat kepada golongan sasar di setiap daerah di negara ini.
“Sebenarnya peruntukan yang Yadim peroleh untuk melaksanakan program adalah daripada poket rakyat negara ini sendiri.
“Kita mendapat sumbangan orang awam yang cukup banyak. Sebagai contoh, kita sudah menggunakan dana sebanyak RM2.36 juta hasil bantuan orang ramai untuk pengedaran kit makanan bermula Januari sehingga hari ini,” katanya.
Beliau berkata demikian ketika ditemui pemberita selepas majlis penutup Kembara Dakwah Belantara dan Intervensi Pendidikan Kesihatan di perkampungan Orang Asli Kuala Koh di sini hari ini. – K! ONLINE.


Guru perlu akur arahan KPM agar divaksin
Oleh SALEHUDIN MAT RASAD

17 Oktober 2021, 2:49 pm
BERA – Perdana Menteri Datuk Seri Ismail Sabri Yaakob berkata, guru perlu akur dengan arahan Kementerian Pendidikan Malaysia (KPM) agar mendapat suntikan lengkap vaksin Covid-19 sebelum bersemuka dengan pelajar di sekolah.
Beliau berkata, setakat ini golongan pendidik menjadi golongan yang paling ramai tidak mendapatkan suntikan vaksin Covid-19.
“Walaupun kita tidak memaksa atau mewajibkan pengambilan vaksin setakat ini tetapi guru perlu akur keperluan melengkapkan dua dos vaksinasi Covid-19 dan KPM menekankan perlunya guru divaksin sebelum sesi bersemuka dengan pelajar.
“Guru yang tidak divaksin bukan sahaja menyusahkan diri sendiri tetapi juga membahayakan rakan guru dan pelajar terutama di bawah usia 18 tahun dan di sekolah rendah,”katanya ketika berucap pada majlis penyampaian peranti komputer Program Cerdik KPM di Sekolah Menengah Kebangsaan Bera Bandar 32 dekat Felda Sebertak di sini hari ini.
Menurut Ismail Sabri, kerajaan bukan bertujuan memaksa guru melengkapkan vaksin tetapi mengharapkan mereka segera mendapatkan dua vaksin lengkap demi keselamatan mereka dan orang lain.
Katanya, keengganan mereka mendapatkan suntikan vaksin akan menyusahkan diri mereka sendiri yang tidak dapat menerima pelbagai kemudahan diberikan kerajaan dalam suasana pandemik Covid-19 pada masa ini. – K! ONLINE.


Kanak-kanak 5 tahun koma dipatuk ular tedung senduk
Oleh NUR ANATI JUHARI

17 Oktober 2021, 3:02 pm
PENDANG – Seorang kanak-kanak lelaki koma selepas kaki kanannya dipatuk seekor ular tedung senduk di rumah neneknya di Paya Kerchut di sini semalam.
Mangsa, Adam Khairi Naufal Abdul Wahab, 5, dipatuk ular berbisa tersebut ketika berada di dapur rumah kira-kira pukul 2.30 petang.
Ibu mangsa, Nur Farhana Abu Bakar, 32, berkata, dia terdengar anak tunggalnya itu menjerit dan pada mulanya dia menyangkakan anaknya terlanggar sesuatu
“Adam ke dapur untuk ambil makanan tetapi tiba-tiba dia menjerit dan saya terus ke sana dan mendapati kaki kanannya cedera.
“Saya angkat Adam ke ruang tamu dan periksa kakinya dan nampak ada kesan patukan ular,” katanya ketika dihubungi di sini semalam.
Ular tedung yang mematuk kaki kanak-kanak lelaki berusia 5 tahun.
Katanya,  dia sekeluarga yang terkejut terus membawa anaknya ke sebuah klinik berdekatan di Pendang dekat sini.

“Sekarang Adam dirawat di Unit Rawatan Rapi Pediatrik (PICU) di Hospital Sultanah Bahiyah (HSB) di Alor Setar kerana belum sedar dan memerlukan alat bantuan pernafasan,” ujarnya. – K! ONLINE


Kerajaan lihat keperluan pemohon baharu perkhidmatan awam
Oleh ABDUL RASHID ABDUL RAHMAN

17 Oktober 2021, 2:29 pm
BERA – Perdana Menteri, Datuk Seri Ismail Sabri Yaakob berkata, kerajaan akan melihat kepada keperluan pemohon baharu dalam perkhidmatan awam melengkapi dos vaksin Covid-19 dalam memastikan keselamatan masyarakat keseluruhan.
Bagaimanapun beliau berkata, perkara itu akan diteliti terlebih dahulu termasuklah dalam aspek perundangan dan keperluan dilaksanakan.
“Itu (pemohon baharu lengkap vaksin Covid-19) cadangan yang baik tetapi perkara ini perlu diputuskan oleh Jabatan Perkhidmatan Awam dan setakat hari ini Ketua Pengarah Perkhidmatan Awam (KPPA) telah mengeluarkan arahan bahawa setiap kakitangan kerajaan perlu mendapatkan dos lengkap vaksin.
“Dari segi perundangan yang bekerja boleh dikenakan tindakan kerana tertakluk kepada peraturan kerja tetapi yang baru hendak minta kerja kita lihat keseluruhan dari segi perundangan sebelum apa-apa keputusan dibuat,”katanya pada majlis kenaikan pangkat Ketua Polis Daerah Bera dan Timbalan Ketua Polis Daerah Bera di Dewan Sri Kempas Ibu Pejabat polis Daerah (IPD) Bera di sini, hari ini.
Yang hadir sama Timbalan Menteri Dalam Negeri, Datuk Seri Ismail Mohamed Said; Ketua Polis Negara, Datuk Seri Acryl Sani Abdullah Sani; Timbalan Ketua Setiausaha Kementerian Dalam Negeri (Keselamatan), Datuk Abdul Halim Abdul Rahman; Pengarah Jabatan Logistik dan Teknologi Bukit Aman, Pengarah Pengurusan Bukit Aman, Datuk Zaini Jass dan Ketua Polis Pahang Datuk Ramli Mohamed Yoosuf.
Sempena kenaikan pangkat itu juga menyaksikan IPD Bera telah dinaikkan kepada gred B yang boleh mempunyai keanggotaan sehingga 650 anggota berbanding hanya 300 pada masa ini.

Menurut Ismail Sabri, individu yang tidak mahu menerima suntikan vaksin bukan sahaja menyusahkan orang lain tetapi menyusahkan diri sendiri kerana tidak mendapat pelbagai kemudahan selain berhadapan risiko jangkitan yang lebih teruk.
Katanya, pelbagai kemudahan termasuklah aktiviti rentas negeri dan sebagainya seperti umrah dan menunaikan haji juga hanya dibenarkan kepada individu yang telah lengkap suntikan vaksin. K! ONLINE.


Wajib mohon kebenaran untuk iklankan promosi umrah
Oleh MOHD. HUSNI MOHD. NOOR

17 Oktober 2021, 1:45 pm
PUTRAJAYA – Kementerian Pelancongan, Seni dan Budaya (MOTAC) mewajibkan agar mana-mana syarikat yang dilesenkan supaya memohon kebenaran bagi mengiklankan promosi umrah.
MOTAC berkata, perkara itu penting bagi mengelak kes-kes penipuan pakej umrah.
Menurutnya, ia juga tertakluk kepada Peraturan 6(1A)(a), Akta Industri Pelancongan 1992 [Akta 482] yang mana menyatakan ‘Pengendali pelancongan berlesen tidak boleh mengiklankan pakej yang ditawarkan tanpa kelulusan Pesuruhjaya Pelancongan’.
“Kementerian telah mengadakan sesi libat urus bersama-sama dengan persatuan-persatuan pengendali umrah iaitu PAPUH, MATTA DAN BUMITRA untuk membantu pihak MOTAC merangka dan memperhalusi isu pengiklanan umrah ini.
“Berdasarkan sesi-sesi libat urus yang telah dijalankan, persatuan-persatuan berkaitan memahami dan menyokong inisiatif yang dilaksanakan oleh MOTAC demi memelihara kepentingan Keluarga Malaysia dan juga pemain industri umrah itu sendiri,” katanya dalam satu kenyataan hari ini.
Menurut MOTAC, Sehingga kini, mereka telah menerima sebanyak 31 permohonan iklan. Setiap iklan yang diluluskan akan diberikan Nombor Siri Khas iklan umrah yang perlu dipaparkan di iklan-iklan yang akan dipromosi.

Katanya, nombor siri khas ini bertujuan membantu MOTAC mengenal pasti iklan-iklan haram pakej umrah.- K! ONLINE


‘Harry Potter’ jual buku edisi pertama Harry Potter
Oleh KOSMO!

17 Oktober 2021, 2:00 pm
LONDON – Edisi pertama siri buku fiksyen popular, Harry Potter yang diterbitkan pada 1997 dijual dalam satu acara lelongan pada harga £27,500 (RM157,245) oleh seorang individu bernama Harry Potter, lapor portal berita MailOnline kelmarin.
Potter, 33, menerima buku berjudul Harry Potter And The Philosopher’s Stone itu sebagai hadiah daripada mendiang bapanya selepas ia dilancarkan pada 1997.
Buku tersebut merupakan koleksi terhad memandangkan hanya 500 buah cetakan asal itu dihasilkan di seluruh dunia.
Menurut Potter, dia menyimpan buku tersebut di bawah tangga di kediamannya di Hampshire, England, sejak kematian bapanya pada 2017 akibat kanser.
Bagaimanapun, dia mengambil keputusan untuk menjual buku tersebut bagi mengumpul dana untuk mensemadikan abu mayat mendiang bapanya di Afrika.
Ia dijual oleh firma lelongan Hansons Auctioneer kepada seorang pembeli dari Britain.

“Saya gembira buku itu terjual. Kami bercadang untuk menggunakan wang itu untuk membawa abu mayat bapa saya ke Kenya,” kata Potter. – AGENSI


Syarikat Malaysia bina rasuk penyangga terpanjang di dunia
Oleh AMREE AHMAD

17 Oktober 2021, 2:34 pm
PUTRAJAYA – Kejayaan sebuah syarikat Malaysia di luar negara dalam pembinaan teknologi hijau turut menarik minat Menteri Alam Sekitar dan Air, Datuk Seri Tuan Ibrahim Tuan Man.
Beliau menzahirkan kesyukuran apabila pernah berkunjung ke tapak bangunan itu di Dubai, Emiriah Arab Bersatu (UAE) baru-baru ini ketika meninjau keadaan Pavilion Malaysia didirikan kerajaan dalam Expo Dunia 2020 dan berlangsung di Dubai sejak 1 Oktober lalu sehingga 31 Mac tahun depan.
“Alhamdulillah. Kita tentunya berasa bangga Eversendai Corporation Berhad mampu membina rasuk penyangga terpanjang di dunia untuk bangunan One Za’abeel di sini,” katanya menerusi satu hantaran di laman Facebooknya hari ini.
Pameran antarabangsa paling besar di dunia itu terletak dalam kawasan berkeluasan 438 hektar dan disertai 188 buah negara dengan tahun ini Dubai pula dipilih menjadi tuan rumahnya.
Mengulas lanjut, beliau berpeluang melawat sendiri tapak pembinaan menara pejabat bakal setinggi 330 meter dengan 67 tingkat itu yang dibina sejak 2016 dan dijangka siap tahun depan oleh Eversendai yang banyak terlibat dalam pembinaan bangunan ikonik di seluruh dunia.- K! ONLINE


Kekasih Sajat ‘serang’ pegawai polis
Oleh KOSMO!

18 Oktober 2021, 10:29 pm
PETALING JAYA – Kekasih usahawan kosmetik Nur Sajat, Jad Issa mencetus kontroversi apabila secara tiba-tiba ‘menyerang’ pegawai kanan polis negara ini.
Melalui satu hantaran di InstaStory, lelaki dikenali sebagai Jadoos itu memuat naik sekeping gambar mempersendakan Pengarah Jabatan Siasatan Jenayah (JSJ) Datuk Seri Abd. Jalil Hassan dengan meletakkan topi di kepala dan berkaca mata hitam.
Selain itu, tangan kanan pegawai tersebut memegang pizza manakala tangan kirinya pula memegang air minuman.
Motif sebenar Jadoos yang merupakan warga Lubnan berbuat demikian bagaimanapun masih lagi menjadi tanda-tanya.
Sebelum ini Abd. Jalil mengesahkan Sajat ditahan di sebuah kondominium mewah di Bangkok, Thailand bersama seorang lelaki berperwatakan seperti wanita warganegara tersebut ketika serbuan pihak imigresen Thailand pada 8 September lalu.
Pada 9 September lalu, Sajat didakwa di mahkamah Thailand atas kesalahan berkaitan Imigresen di negara berkenaan dan dibebaskan sehari kemudian dengan jaminan AS$2,000 (RM8,343) yang dibuat oleh seorang warga tempatan.

Polis Diraja Malaysia kemudian membuat permohonan kepada pihak berkuasa Thailand bagi membolehkan Sajat dibawa pulang ke negara ini untuk membantu siasatan dan perbicaraan kes mahkamah.
Mahkamah Tinggi Syariah Shah Alam pada 23 Februari lalu mengeluarkan waran tangkap terhadap Nur Sajat kerana gagal hadir pada prosiding kes berpakaian wanita tiga tahun lalu. – K! ONLINE


Warga emas meninggal dunia semasa memandu
Oleh WAT KAMAL ABAS

18 Oktober 2021, 10:35 pm
BAGAN SERAI – Seorang warga emas meninggal dunia ketika dalam perjalanan ke Kuala Lumpur setelah pengsan sebelum kereta dipandunya terbabas berhampiran selekoh simpang tiga di Jalan Jeti – Jalan Besar di sini tengah hari tadi.
Dalam kejadian pada kira-kira pukul 12.30 tengah hari hari itu, mangsa, Mohd. Saini Achili, 66, dari Jalan Sempadan Sungai Setar, Parit Buntar memandu kereta jenis Proton Persona bersama isterinya menuju ke ibu kota.
Ketua Polis Daerah Kerian, Superintendan Mazuki Mat berkata, sebelum kejadian mangsa telah singgah mengisi petrol di sebuah stesen minyak berhadapan Balai Polis Trafik Kerian.
“Setelah selesai, mangsa meneruskan perjalanan untuk membuat pusingan U di lampu isyarat berhampiran Maybank Bagan Serai.
“Bagaimana pun, setibanya berhampiran selekoh di Jalan Jeti, mangsa pengsan menyebabkan kereta yang dipandunya terbabas ke tepi jalan,” katanya dalam satu kenyataan hari ini.
Menurut Mazuki Mat, isteri mangsa yang tidak mengalami sebarang kecederaan telah bertindak menghubungi talian kecemasan untuk mendapatkan bantuan.

“Petugas kesihatan dari Klinik Alor Pongsu yang tiba di tempat kejadian kemudian melakukan pemeriksaan sebelum mengesahkan mangsa telah meninggal dunia.
“Mangsa mempunyai rekod beberapa penyakit termasuk sakit jantung dan mula mendapatkan pemeriksaan berkala di Hospital Parit Buntar dan Hospital Taiping sejak lapan tahun lalu,” ujarnya.
Hasil bedah siasat pula mendapati punca kematian adalah disebabkan serangan jantung dan kes diklafikasikan sebagai mati mengejut. – K! ONLINE


Mana ada orang betul-betul kaya baling duit!
Oleh MOHD RASDAN AHMAD

18 Oktober 2021, 9:20 pm
PETALING JAYA – Melihat kepada gambar-gambar percutian yang dikongsi oleh pelakon utama filem Paskal, Hairul Azrin dan isterinya, Hanis Zalikha mungkin kita perasan satu gambar keluarga tersebut bersama seorang lelaki Cina.
Ternyata lelaki Cina tersebut adalah hartawan terkenal di luar dan dalam negara yang memiliki perniagaan besar, Tan Sri Vincent Tan.
Vincent Tan memang terkenal dengan kekayaannya dan beliau bukan kaya biasa-biasa. Beliau turut memiliki kelab bola sepak terkenal yang berpengkalan di England.
Namun apa yang menjadi bualan ramai apabila melihat beberapa foto yang dikongsikan oleh pasangan selebriti negara itu adalah cara berpakaian dan lagak orang yang betul-betul kaya.
Menerusi beberapa keping foto yang dikongsi, Vincent Tan hanya mengenakan baju dan seluar biasa serta mengenakan selipar berjenama Asadi.
Rata-rata orang ramai turut terkejut dengan penampilan tersebut dan menganggap penampilan dan lagak hartawan itu seperti orang kebanyakan tidak seperti orang yang ‘mula nak kaya’.

“Lowkey, humble dan simple sahaja pakaian dia. Ni baru betul bilioner, bukan macam si polan tu baru kaya sikit dah baling-baling duit macam tak ada nilai. Siap listkan ootd dari atas sampai bawah,” jelas sitoaidaadnan.
“Biasa gila, kalau orang tak kenal tan sri ni ingat macam orang kampung biasa saja,” kata Mustaqimhusin. -K! ONLINE


18 kampung Orang Asli di Pos Betau kena PKPD
Oleh AMREE AHMAD

18 Oktober 2021, 9:12 pm
PUTRAJAYA – Sejumlah 18 buah perkampungan masyarakat Orang Asli di Daerah Lipis, Pahang bakal dikenakan Perintah Kawalan Pergerakan Diperketatkan (PKPD) mulai lusa.
Ketua Pengarah Majlis Keselamatan Negara (MKN), Datuk Rodzi Md. Saad berkata, ia melibatkan Rancangan Penempatan Semula (RPS) Pos Betau dalam Mukim Ulu Jelai.
“Langkah itu susulan lebih lebih 20 kes positif Covid-19 yang sudah direkodkan Jabatan Kesihatan Pahang sejak bulan lalu dipercayai akibat penularan Kluster Komuniti Sungai Jelai,” katanya dalam satu kenyataan hari ini.
Kawasan dikenakan PKPD meliputi Kampung Meter, Kampung Sentoi, Kampung Sarang, Kampung Cekai, Kampung Limau, Kampung Lanchang, Kampung Samak, Kampung Sat, Kampung Kabang, Kampung Kuala Kenik.
Turut terlibat ialah Kampung Miluk, Kampung Ulu Miluk, Kampung Celang, Kampung Bertam, Kampung Jelengok, Kampung Tual, Kampung Belida Baru dan Kampung Simoi Baru.
Penempatan kalangan suku kaum Semai itu didiami hampir 3,000 orang dan terletak 70 kilometer dari Kuala Lipis serta diwakili Menteri Besar Pahang, Datuk Wan Rosdy Wan Ismail.

Rodzi memaklumkan bahawa PKPD tersebut berlangsung selama 14 hari sehingga 2 November depan, manakala tiada lokaliti sedia ada yang akan dilanjutkan lagi sekatan berkenaan.
“Justeru, dua lokaliti di dua negeri bakal ditamatkan PKPD serentak esok seperti dijadualkan antaranya Kampung Pasir Kelang, Mukim Batu Mengkebang, Jajahan Kuala Krai, Kelantan,” katanya. – K! ONLINE


‘Panggil dajal sekali pun, saya tetap tegas isu vaksin’
18 Oktober 2021, 8:48 pm
PETALING JAYA – Menteri Kesihatan, Khairy Jamaluddin Abu Bakar enggan melayan untuk memberi peluang kepada golongan antivaksin yang masih berdegil tidak mahu menerima suntikan vaksinasi.
Khairy Jamaluddin di Twitternya membalas ciapan satu video yang dimuat naik oleh sebuah portal media, menyatakan beliau perlu tegas untuk menangani golongan antivaksin.
“Hendak kata kerajaan tidak cukup bagi penerangan tentang vaksin (adalah) tidak betul. Kita sudah kemukakan segala bukti saintifik tentang keberkesanan vaksin Covid-19 dari awal lagi.
Tangkap layar ciapan oleh Khairy Jamaluddin.
“Kita akan terus beri penerangan. Maafkan saya, saya harus tegas di dalam isu ini, panggil lah saya dajal atau apa sahaja,” katanya.
Terdahulu, portal itu memuat naik sebuah video Ketua Pembangkang, Datuk Seri Anwar Ibrahim menganggap Menteri Kesihatan itu tidak seharusnya menggunakan cara ugutan terhadap golongan antivaksin.
Katanya, dia menyifatkan Khairy Jamaluddian sombong kerana menyatakan bahawa kerajaan akan menghukum golongan yang enggan menerima vaksin Covid-19 serta tidak bersetuju dengan pendekatan yang digunakan.

“Saya tidak setuju (nak dakwa golongan antivaksin), ini pemikiran Menteri, nak dakwa orang sahaja, dia tidak fikir bahawa orang pun hendak mendakwa mereka.
“Kita kena dekati, kena terangkan (kepada golongan antivaksin), yang sedikit itu kita harus dekati mereka dan cuba memberikan penerangan tapi bukan mudah kerana dari segi undang-undang tidak menyatakan mereka bersalah,” katanya ketika menjawab soalan wartawan berkenaan kenyataan oleh Khairy baru-baru ini.
Tambahnya, beliau percaya golongan antivaksin tersebut akan mengalah apabila dipujuk.
Sebelum ini, media melaporkan, Khairy berkata, kerajaan akan ‘menyusahkan’ kehidupan harian golongan antivaksin jika mereka terus menolak penerimaan vaksin. – K! ONLINE


Penuntut cemerlang lemas ketika selamatkan adik
Oleh SHAMSUL KAMAL AMARUDIN

18 Oktober 2021, 9:45 pm
LUMUT – Bekas penuntut cemerlang Kolej Kemahiran Tinggi Mara (KKTM) Kuantan lemas ketika menyelamatkan adiknya dalam kejadian di pantai Teluk Senangin, dekat sini tengah hari tadi.
Dalam kejadian kira-kira pukul 1 tengah hari itu, Asna Hazim Ahmad Kamal, 24, dikatakan berjaya menyelamatkan adiknya, Aqil Haziq, 12, daripada ditarik ombak ke tengah laut sebelum dia pula dibawa arus dan terkapai-kapai tetapi diselamatkan orang ramai yang berada di situ.
Dua beradik itu kemudian diberikan rawatan kecemasan sebaik dibawa ke pantai,sebelum kedua-duanya dibawa ke Hospital Seri Manjung (HSM) untuk menerima rawatan lanjut.
Asna Hazim bagaimana pun disahkan meninggal dunia ketika dalam perjalanan ke HSM manakala Aqil Haziq masih dirawat di hospital tersebut dan keadaanya stabil.
Bapa mangsa, Ahmad Kamal Mohd Isa, 58, berkata, terdahulu beliau bersama isteri, tiga anak termasuk mangsa dan seorang cucu menghantar seorang lagi anaknya ke Institut Kemahiran Mara (IKM) Lumut di Seri Manjung sebelum mendaftar menginap di sebuah chalet di Teluk Senangin kira-kira pukul 12 tengah hari.
Selepas itu, beliau dan isteri berehat di dalam chalet manakala Asna Hazim dan Aqil Haziq bersama seorang anak perempuannya pergi ke pantai.

“Tidak lama kemudian, anak perempuan meluru masuk ke dalam chalet beritahu yang dua anak lelaki saya itu lemas.
“Sebaik tiba di pantai saya melihat orang ramai sedang memberi bantuan pernafasan kepada mereka,” katanya ketika ditemui pemberita di Unit Forensik HSM lewat petang tadi.
Menurut Ahmad Kamal, Asna Hazim yang mencatatkan keputusan 7A dalam Sijil Pelajaran Malaysia (SPM) mendapat tawaran melanjutkan pengajian di universiti tetapi memilih bidang kemahiran industri robotik di KKTM Kuantan di Pahang.
Sementara itu, Ketua Polis Daerah Manjung, Asisten Komisioner Nor Omar Sappi berkata, hasil bedah siasat mengesahkan mangsa meninggal dunia disebabkan lemas. -K! ONLINE


Mohd. Nizom dilantik CEO LHDN baharu
Oleh LUQMAN RIDHWAN MOHAMED NOR

18 Oktober 2021, 9:07 pm
PUTRAJAYA – Lembaga Hasil Dalam Negeri (LHDN) menerima Ketua Pegawai Eksekutif baharu apabila Datuk Mohd. Nizom Sairi dilantik ke jawatan tersebut berkuat kuasa esok.
LHDN dalam satu kenyataan berkata, beliau yang merupakan Timbalan Ketua Pegawai Eksekutif (Operasi Percukaian) akan menggantikan Datuk Seri Dr. Sabin Samitah yang dipendekkan kontrak oleh kerajaan.
“LHDN merakamkan setinggi-tinggi penghargaan kepada Datuk Seri Dr. Sabin Samitah atas sumbangan bakti selama beliau berkhidmat di LHDN,” kata kenyataan itu hari ini.
Mohd. Nizom, 58, yang memegang ijazah sarjana dari Lawrence Technological University, Amerika Syarikat mula berkhidmat di LHDN pada 13 November 1985 dan mempunyai pengalaman luas dalam bidang percukaian langsung.
Ia merangkumi operasi percukaian, pematuhan dan pungutan cukai, percukaian antarabangsa serta latihan percukaian.
Sebelum menjawat portfolio Timbalan Ketua Pegawai Eksekutif LHDN, Mohd. Nizom juga pernah memegang beberapa jawatan penting di LHDN merangkumi jawatan Pengarah Jabatan Siasatan LHDNM, Pengarah Akademi Percukaian Malaysia, Pengarah Jabatan Pematuhan Cukai serta Pengarah Negeri LHDNM Perak.

Beliau juga pernah menyandang jawatan Timbalan Ketua Pegawai Eksekutif (Pengurusan) sebelum ini.
“LHDNM merakamkan ucapan setinggi-tinggi tahniah kepada Datuk Mohd. Nizom Sairi atas pelantikan ini.
“Dengan pengalaman luas Mohd. Nizom ini sudah pastinya akan membolehkan LHDN mencapai visi untuk menjadi Pentadbir Cukai Terunggul selari dengan aspirasi membina sebuah Keluarga Malaysia yang terangku,” katanya. – K! ONLINE


Mafia Itali makan tikus dalam ‘ritual perdamaian’
Oleh KOSMO!

18 Oktober 2021, 9:00 pm
ROM – Polis Itali merampas beratus-ratus ekor tikus daripada kumpulan mafia tempatan yang menyimpan makhluk perosak itu untuk dimakan dalam upacara perdamaian, lapor akhbar Daily Star semalam.
Tiga orang ditangkap semasa serbuan polis selepas anggota-anggota keselamatan menyerbu sebuah ladang kanabis di selatan Itali. Mereka turut menemui beratus-ratus ekor tikus jenis dormice yang disimpan kumpulan penjenayah  tersebut.
Beberapa sangkar dipenuhi tikus hidup untuk dibunuh dan makan, manakala polis turut menemui 235 bangkai tikus di dalam peti sejuk beku, demikian menurut akhbar Telegraph.
Snek tikus dipercayai popular dalam kalangan anggota mafia Ndrangheta yang berpengaruh. Mereka menghidangkan menu tikus kepada tetamu  dalam majlis makan malam bagi tujuan perdamaian
Sesetengah restoran pula sengaja membiarkan ekor tikus tidak dipotong supaya pelanggan tahu haiwan yang mereka sedang makan.
Akhbar Itali, Corriere della Sera melaporkan bahawa ketua-ketua mafia Ndrangheta membuat keputusan penting ketika makan hidangan tikus tersebut.

Haiwan itu kerap kali ditangkap untuk dimakan selepas musim sejuk ketika ia masih lemah daripada hibernasi. – Agensi


Budak enam tahun maut jatuh di hotel
Oleh MOHD SYALMIZI HAMID

18 Oktober 2021, 8:57 pm
GEORGE TOWN – Kegembiraan sebuah keluarga bercuti di Tanjung Bungah di sini bertukar tragedi apabila anak bongsu mereka berusia enam tahun ditemui maut dipercayai terjatuh dari hotel tempat mereka menginap hari ini.
Difahamkan kejadian kira-kira 11.30 pagi itu berlaku selepas kanak-kanak tersebut meluru memasuki lif ketika pintunya terbuka tanpa sempat disertai ahli keluarganya apabila pintu tertutup dengan pantas.
Keluarga dari Sungai Petani, Kedah itu dikatakan baru selesai mandi di kolam renang dan sedang menuju ke bilik.
Ahli keluarga mangsa kemudiannya dikatakan cuba mencari kanak-kanak itu kira-kira 10 minit sebelum mangsa ditemui tidak sedarkan diri di tingkat satu hotel dan meninggal dunia dipercayai selepas terjatuh.
Sementara itu, Ketua Polis Daerah Timur Laut, Asisten Komisioner Soffian Santong ketika dihubungi mengesahkan kejadian itu.
“Mangsa merupakan kanak-kanak enam tahun dan siasatan sedang dijalankan,” katanya ringkas. – K! ONLINE


Tabung Wakaf Masjid Hijau biayai projek masjid, surau
Oleh PETAH WAZZAN ISKANDAR

18 Oktober 2021, 9:39 pm
PUTRAJAYA – Penubuhan Tabung Wakaf Masjid Hijau dijangka memberi manfaat kepada 6,512 buah masjid dan 18,267 buah surau berdaftar di Malaysia sekali gus membiayai pelbagai aktiviti dan projek teknologi hijau.
Dalam satu kenyataan bersama Menteri Alam Sekitar dan Air, Datuk Seri Tuan Ibrahim Tuan Man dan Menteri di Jabatan Perdana Menteri (Hal Ehwal Agama), Idris Ahmad berkata, Tabung Wakaf Masjid Hijau yang berkonsepkan dana awam akan mengumpulkan sumbangan individu, sektor kerajaan, sektor korporat dan pertubuhan bukan kerajaan untuk disalurkan kepada masjid.
Katanya, tabung itu adalah susulan daripada program Rumah Ibadat Hijau (RIH) yang telah dilancarkan Kementerian Alam Sekitar dan Air (KASA) pada 25 September 2020.
“Tabung ini akan membiayai aktiviti dan projek yang dilengkapi dengan teknologi hijau seperti penukaran kepada lampu diod pemancar cahaya (LED), penukaran kepada kipas atau penghawa dingin yang cekap tenaga dan pemasangan Sistem Penuaian Air Hujan (SPAH) di masjid,” katanya hari ini sempena pelancaran Tabung Wakaf Masjid Hijau hari ini.
Katanya, anggaran penggunaan tenaga elektrik dan air di seluruh masjid adalah sebanyak 2,691 GigaWattjam (GWj) dan 146.2 juta meter padu (m3) bersamaan dengan kos elektrik sebanyak RM1.3 billion dan air sebanyak RM67.23 juta setahun.
“Manakala anggaran penggunaan tenaga elektrik dan air di seluruh surau adalah sebanyak 600 GWj dan 102.5 juta m3 bersamaan dengan kos elektrik sebanyak RM310 juta dan air sebanyak RM47 juta setahun,” katanya.

Mengulas lanjut, katanya, objektif program RIH adalah untuk menjadikan rumah ibadat sebagai pusat pemangkin kelestarian alam sekitar dalam memupuk budaya gaya hidup hijau di kalangan ahli kariah dan sebagai contoh bangunan komuniti yang cekap tenaga, cekap air, mesra alam dan rendah karbon di kawasan setempat.
Katanya, program RIH menekankan kepada empat elemen hijau iaitu penjimatan tenaga elektrik, penjimatan air, pengurangan sisa dan pengurusan sisa buangan dengan teratur serta menggalakkan pembelian dan penggunaan produk hijau. – K! ONLINE


Lapangan terbang Arab Saudi beroperasi pada kapasiti penuh
Oleh KOSMO!

18 Oktober 2021, 8:30 pm
RIYADH –  Pihak Berkuasa Penerbangan Awam Arab Saudi (GACA) memaklumkan  bahawa operasi  lapangan-lapangan  terbang di negara itu berada  pada kapasiti penuh, lapor akhbar Khaleej Times semalam.
Dalam surat pekeliling yang dikeluarkan kepada semua syarikat penerbangan yang beroperasi di lapangan terbang Arab Saudi termasuk penerbangan peribadi, GACA menyatakan negara itu  akan menggunakan kapasiti lapangan terbangnya untuk mengendalikan  semua penerbangan domestik dan antarabangsa.
Badan itu menyatakan, status vaksinasi pelancong akan terus disahkan melalui aplikasi pengesanan kontak Covid-19, Tawakkalna.
Langkah itu dibuat ketika Riyadh melonggarkan beberapa sekatan Covid-19 kelmarin, selepas negara itu mencatatkan penurunan ketara kes jangkitan harian dan mencatat kemajuan besar dalam program vaksinasinya.
Memetik kenyataan Kementerian Dalam Negeri, orang awam tidak lagi wajib memakai topeng pelitup muka di kawasan terbuka.
Kerajaan juga menarik semula arahan penjarakan fizikal dan membenarkan kehadiran penuh di Masjidil Haram di Mekah dan Masjid Nabawi di  Madinah. Kebenaran itu diberikan kepada i individu yang sudah lengkap  divaksin . – AGENSI


Kapal tangki bawa diesel berlepas tanpa kebenaran ditahan
Oleh NIK NUR IZZATUL HAZWANI NIK ADNAN

18 Oktober 2021, 8:34 pm
KEMAMAN – Sebuah kapal tangki membawa muatan diesel ditahan Maritim Malaysia (APMM) di perairan Kemaman dekat sini kerana disyaki tidak memiliki dokumen pelepasan pelabuhan pada kelmarin.
Kapal tersebut ditahan oleh sebuah bot peronda APMM yang sedang melakukan rondaan pada kedudukan 8.3 batu nautika dari Kuala Kemaman dekat sini pada pukul 10.45 malam.
Pengarah Zon Maritim Kemaman, Komander Maritim Rashidilhadi Abd. Rashid berkata, kapal peronda bertindak menahan kapal tangki terbabit yang dikesan berada dalam keadaan mencurigakan.
“Pemeriksaan mendapati kapten bersama empat kru kapal gagal mengemukakan dokumen pelepasan pelabuhan yang sah.
“Kapal yang berdaftar di Pelabuhan Klang itu ditahan dan dibawa ke tempat ia berlabuh manakala kapten bersama krunya pula dibawa ke Jeti Zon Maritim Kemaman untuk siasatan lanjut,” katanya di sini hari ini.
Rashidilhadi berkata, pemeriksaan lanjut mendapati kesemua kru termasuk kapten terdiri daripada empat warga tempatan dan seorang warga Indonesia berusia antara 29 hingga 68 tahun memiliki dokumen pengenalan diri yang sah.

“Kes akan disiasa mengikut Akta Kastam 1967 yang memperuntukkan hukuman denda maksimum RM 50,000 atau penjara sehingga tiga tahun atau kedua-duanya sekali jika sabit kesalahan,” katanya. – K! ONLINE


Netizen sedih lihat lelaki dijauhi kerana bau badan
Oleh KOSMO!

18 Oktober 2021, 8:00 pm
JAKARTA – Sebuah video yang menunjukkan seorang lelaki sedang makan seorang diri di dalam sebuah kafe menjadi tular di media sosial, lapor laman Suara.com semalam.
Menurut keterangan dalam video yang dimuat naik oleh pengguna TikTok bernama @danugese itu, orang ramai dipercayai menjauhkan diri daripada lelaki tersebut kerana mempunyai bau badan yang tidak menyenangkan.
“Sedih kerana dia dijauhi akibat bau badan,” demikian kenyataan yang dimuat naik bersama video tersebut.
Menurut perakam video itu, lelaki tersebut dijauhi oleh pelanggan dan pekerja kafe itu kerana bau badannya yang mengganggu orang ramai.
Malah, orang ramai dalam video itu dilihat menutup hidung mereka biarpun berdiri pada jarak yang agak jauh daripada lelaki tersebut.
Ternyata, lelaki itu sebenarnya menyedari kelakuan orang di sekelilingnya memandangkan dapat dilihat ekspresi wajahnya yang kelihatan sedih dengan mata yang berkaca.

Netizen yang menonton video itu kemudiannya meninggalkan pelbagai komen.
“Kasihan melihat dia, matanya berkaca-kaca,” tulis seorang netizen.
“Bagaimana mahu memaklumkan tentang bau badan itu tanpa menyakiti hatinya?” tulis seorang netizen lain. – AGENSI


Kontrak Sabin sebagai CEO LHDN ditamatkan
Oleh LUQMAN RIDHWAN MOHAMED NOR

18 Oktober 2021, 8:01 pm
PUTRAJAYA – Kontrak Ketua Pegawai Eksekutif Lembaga Hasil Dalam Negeri (LHDN), Datuk Seri Dr. Sabin Samitah telah dipendekkan oleh kerajaan berkuat kuasa esok.
LHDN dalam satu kenyataan berkata, pemendekan kontrak perkhidmatan itu juga telah dipersetujui oleh Sabin bagi membolehkannya menceburi bidang lain yang bersesuaian dengan minat beliau.
“LHDN merakamkan setinggi-tinggi penghargaan kepada Datuk Seri Dr. Sabin Samitah atas sumbangan bakti selama beliau berkhidmat di LHDN dan mengucapkan selamat maju jaya kepada beliau,” katanya hari ini. – K! ONLINE


SPR nafi lengkap vaksinasi syarat mengundi PRN
Oleh LUQMAN RIDHWAN MOHAMED NOR

18 Oktober 2021, 8:29 pm
PUTRAJAYA – Suruhanjaya Pilihan Raya (SPR) menafikan meletakkan syarat vaksinasi lengkap untuk pemilih mengundi di Pilihan Raya Negeri (PRN) Dewan Undangan Negeri (DUN) Melaka ke-15.
Pengerusinya, Datuk Abdul Ghani Salleh berkata, syarat dinafikan pihaknya itu telah dilaporkan oleh beberapa agensi media hari ini.
“SPR juga ingin menegaskan Garis Panduan Pencegahan Covid-19 bagi tujuan PRN DUN Melaka Ke-15 masih belum dimuktamadkan.
“Prosedur operasi standard (SOP) ini akan berpandukan kepada pandangan dan nasihat daripada Majlis Keselamatan Negara (MKN), Kementerian Kesihatan (KKM) dan Polis Diraja Malaysia (PDRM) dari semasa ke semasa,” katanya dalam satu kenyataan hari ini. – K! ONLINE


15 kluster baharu
Oleh SITI A'ISYAH SUKAIMI

18 Oktober 2021, 8:05 pm
PUTRAJAYA – Sebanyak 15 kluster baharu dilaporkan di Johor, Selangor, Kelantan, Sarawak, Kuala Lumpur, Perak, Negeri Sembilan dan Melaka menjadi antara penyumbang kepada 5,434 kes harian negara hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, terdapat sembilan kluster tempat kerja, masing-masing dua kluster komuniti dan kluster pendidikan lain serta masing-masing satu kluster keagamaan dan kluster kumpulan berisiko tinggi.
Menurutnya, daripada 5,434 kes harian negara yang dilaporkan, lima daripadanya kes import serta kes kumulatif positif Covid-19 pula sebanyak 2,396,121 kes.
“Sebanyak 151 kes (2.8 peratus) adalah kategori tiga, empat dan lima serta 5,283 kes (97.2 peratus) kategori satu dan dua.
“Kes sembuh merekodkan 8,435 kes kekal melepasi kes harian, menjadikan jumlah kumulatif kes sembuh daripada Covid-19 sebanyak 2,278,955 kes,” katanya dalam satu kenyataan akhbar di sini hari ini.
Tambah beliau, sebanyak 682 kes sedang dirawat di Unit Rawatan Rapi (ICU) dan 357 kes memerlukan bantuan pernafasan. -K!ONLINE


Penjawat awam antara ditahan dalam serbuan ‘port’ dadah
Oleh ABDUL RASHID ABDUL RAHMAN

18 Oktober 2021, 8:15 pm
BENTONG – Seorang penjawat awam antara 24 individu yang ditahan kerana dipercayai terlibat dalam penyalahgunaan dadah dalam serbuan yang dilakukan polis di kawasan ‘port’ dadah di ladang kelapa sawit Felda Mempaga di sini kelmarin.
Ketua Polis Daerah Bentong, Superintendan Zaiham Mohd Kahar berkata, dalam serbuan kira-kira pukul 6 petang itu polis turut merampas 8.95 gram dadah jenis heroin dan 0.38 gram dadah jenis methamphetamine bernilai kira-kira RM500.
“Kesemua suspek yang berumur antara 27 hingga 62 tahun ditahan reman dan disiasat mengikut Seksyen 39 A (1) Akta Dadah Berbahaya (ADB) 1952, Seksyen 12 (2) ADB 1952 dan Seksyen 15 (1) (a) ADB 1952.
“Polis merakamkan terima kasih kepada orang ramai kerana membantu pihak polis dengan menyalurkan maklumat bagi membanteras jenayah, perjudian dan dadah di daerah ini,” katanya di sini hari ini.
Tambahnya, pihak polis akan melakukan operasi berterusan bagi membanteras aktiviti penyalahgunaan dadah di daerah ini. -K! ONLINE


Polis tahan suspek tunjuk kemaluan dalam kereta
Oleh ROHANA MOHD. NAWI

18 Oktober 2021, 7:57 pm
KOTA BHARU – Polis menahan seorang lelaki yang disyaki menunjukkan kemaluannya kepada seorang wanita di dalam sebuah kereta di Kampung Saring, Pasir Puteh semalam.
Timbalan Ketua Jabatan Siasatan Jenayah Kelantan, Superitendan Rosli Mamat berkata, suspek yang berusia 38 tahun itu ditahan pada pukul 3 petang tadi di sekitar kawasan Jelawat, Bachok.
Menurutnya, suspek yang bekerja dengan sebuah institut memandu diburu polis selepas menerima laporan berhubung kejadian itu daripada mangsa yang berusia 27 tahun semalam.
“Ujian saringan air kencing mendapati suspek negatif dadah. Polis akan memohon perintah reman dari mahkamah esok,”katanya ketika dihubungi Kosmo! hari ini.
Kosmo! Online hari ini melaporkan polis sedang menjejak seorang lelaki yang disyaki menunjukkan kemaluannya kepada pelajar wanita di dalam sebuah kereta di Kampung Saring semalam.
Kejadian dipercayai berlaku petang semalam ketika mangsa bersama suspek di dalam kereta jenis Perodua Viva selepas menghantar pelajar lain apabila selesai ujian memandu di Bachok.

Sewaktu dalam perjalanan menghantar mangsa, suspek dikatakan telah membuka zip seluar sebelum mengeluarkan kemaluannya. -K! ONLINE


Arwah kes tembak mengadu alami tekanan kerja
Oleh AFIFI HAFIZ MOHD NOR

18 Oktober 2021, 8:23 pm
NILAI – “Apa pun saya reda, walaupun dia anak sulung saya.”
Itulah luahan bapa kepada seorang anggota polis, Khairul Azzad Kamarulzaman yang ditemui mati dengan kesan tembakan di leher dalam sebuah kereta Proton Preve di lot meletak kenderaan di Pekan Muar, semalam.
Menurut bapanya, Kamarudzaman Kusan, 50-an, dia menyifatkan anaknya seorang mesra dengan keluarga dan rakan-rakan.
“Pada 6 Oktober lalu dia balik ke rumah sebab bercuti dan pulang semula pada 12 Oktober kerana mula bertugas 14 Oktober.
“Semasa balik pun dia tidak nampak ada masalah dan sentiasa ceria dengan adik beradik dan rakan-rakannya.” katanya ketika ditemui selepas solat jenazah di Surau Al Kauthar, Kota Seri Emas, di sini hari ini.
Tambahnya, sebelum ini anak saya pernah mengadu masalah tentang tugasan tetapi dia memberi nasihat kepada anak sulungnya itu agar terus bertugas.

“Ada satu ketika dia mengadu tekanan tetapi saya hanya beri sokongan untuk terus bekerja kerana semua anggota polis begitu,” tambahnya.
Berita berkaitan: Lans koperal maut tertembak leher sendiri
Sebelum itu, jenazah Khairul Azzad tiba dari Hospital Besar Muar di pekarangan surau itu kira-kira pukul 5.30 petang untuk urusan solat sebelum dikebumikan di Tanah Perkuburan Islam Ar-Raudhah, Kota Seriemas di sini. -K! ONLINE


Sapu minyak pada bot elak ditahan
Oleh TENGKU DANISH BAHRI TENGKU YUSOFF

18 Oktober 2021, 8:10 pm
KUALA TERENGGANU – Taktik dua bot nelayan Vietnam yang menceroboh perairan negara kelmarin menyapu minyak hitam bagi melicinkan permukaan bot tersebut gagal mengelak daripada ditahan Maritim Malaysia (APMM).
Kedua-dua bot nelayan asing itu ditahan pada kedudukan 60 batu nautika dari timur laut Kuala Terengganu, antara pukul 4 hingga 5 petang.
Timbalan Pengarah Operasi Maritim Negeri Terengganu, Komander Maritim Ariffin Ghazali berkata, sebelum itu, kapal peronda KM Gemia yang sedang melakukan rondaan pemantauan di perairan berkenaan telah terserempak dengan kedua-dua bot dalam keadaan mencurigakan.
“Kedua-dua bot itu yang dipercayai sudah sebulan menceroboh perairan negara telah menggunakan modus operandi sama iaitu menyamar sebagai bot tempatan.
“Mereka juga menyimbah minyak hitam pada permukaan bot masing-masing bagi menyukarkan anggota penguat kuasa APMM memasukinya bagi melakukan serbuan dan pemeriksaan,” katanya pada sidang akhbar di Pejabat Maritim Terengganu di sini hari ini.
Ariffin berkata, seramai 18 nelayan warga Vietnam berusia 17 hingga 55 tahun yang merupakan kru kedua-dua bot berkenaan berjaya ditahan.

Tambah beliau, pemeriksaan mendapati kesemua mereka tidak memiliki dokumen penjalanan dan permit kerja yang sah.
“Sebanyak empat tan hasul laut, 2,500 liter minyak diesel, peralatan menangkap ikan dan dua bot bernilai keseluruhan kira-kira RM3 juta turut dirampas,” ujarnya. – K! ONLINE


Tular pengantin perempuan patahkan besi di majlis persandingan
Oleh KOSMO!

18 Oktober 2021, 7:00 pm
JAKARTA – Aksi seorang pengantin perempuan yang mematahkan besi semasa majlis persandingannya menjadi tular di media sosial, lapor laman Suara.com semalam.
Dalam satu video yang dimuat naik akaun Instagram @bucinstory.wa, seorang pengantin perempuan yang sedang berdiri di sebelah suaminya kemudian mematahkan sebatang besi pendek berwarna hijau.
Aksinya itu kemudian mendapat tepukan daripada tetamu yang hadir.
Sebab dia berbuat begitu bagaimanapun tidak dapat dipastikan.
Video tersebut sehingga kini sudah ditonton lebih 42,000 kali dengan netizen meninggalkan pelbagai komen.
“Apa faedahnya berbuat begitu ya?” tanya seorang netizen.

“Mertua dan iparnya pasti sayangkan wanita ini, tidak berani buat perkara bukan-bukan,” demikian kata seorang netizen lain. – AGENSI


Bekas sarjan polis terima rasuah gagal ketepi hukuman
Oleh NUZULSHAM SHAMSUDDIN

18 Oktober 2021, 6:32 pm
PUTRAJAYA – Seorang bekas anggota polis berpangkat sarjan gagal dalam rayuan untuk mengetepikan sabitan salah dan hukuman yang dikenakan terhadapnya atas pertuduhan menerima rasuah RM700 daripada seorang lelaki untuk menukar keputusan air kencing.
Keputusan sebulat suara itu dibuat selepas panel tiga hakim Mahkamah Rayuan yang diketuai Datuk Seri Kamaludin Md. Said bersama dua lagi hakim Datuk P. Ravinthran dan Datuk M. Gunalan menolak rayuan terakhir Rijali Solah,63, selaku perayu.
Ketika membaca keputusan itu, Kamaludin berkata tidak ada alasan untuk mahkamah ini mengganggu keputusan mahkamah terdahulu dalam menjatuhkan hukuman terhadap perayu.
“Kami mengesahkan keputusan Mahkamah Tinggi yang mengekalkan keputusan Mahkamah Seksyen. Rayuan perayu ditolak,” katanya.
Sebelum ini selepas selesai menjalani hukuman iaitu denda RM10,000 dan dipenjara setahun Rijali yang berkerusi roda telah merayu terhadap hukuman itu dengan harapan bahawa dia akan dibayar tunggakan gaji, pencen dan pengembalian denda yang dibayar itu, jika rayuannya berjaya.
Pada Disember 2017 Rijali dihukum penjara setahun dan denda RM10,000 oleh Mahkamah Sesyen Alor Setar, Kedah selepas didapati bersalah menerima rasuah RM700.

Hakim Azman Abu Hassan menjatuhkan hukuman itu terhadap Rijali selepas mendapati pihak pembelaan gagal menimbulkan keraguan munasabah ke atas kes pendakwaan.
Mengikut pertuduhan, tertuduh yang bertugas sebagai Penolong Pegawai Penyiasat di Cawangan Narkotik Ibu Pejabat Polis Daerah (IPD) Yan didakwa menerima rasuah RM700 sebagai dorongan bagi membantu menukar keputusan ujian air kencing ke atas Mohd. Hizzam Hussin, 38,
Tertuduh didakwa melakukan kesalahan itu di sebuah restoran pukul 2.10 petang pada 12 Mei 2014.
Pertuduhan terhadapnya dikemukakan mengikut Seksyen 17 (a) Akta Suruhanjaya Pencegahan Rasuah Malaysia (SPRM) 2009 yang membawa hukuman penjara maksimum 20 tahun dan denda tidak kurang lima kali ganda nilai suapan atau RM10,000 yang mana lebih tinggi, jika sabit kesalahan. -K!ONLINE


‘Harap Netflix tawar buat kisah hidup Datuk Seri Vida’
Oleh KOSMO!

18 Oktober 2021, 7:23 pm
PETALING JAYA – Kisah tarik tali antara usahawan kosmetik sensasi Datuk Seri Vida dengan bekas pembantu peribadinya, Ahmad Iqbal Zulkefli masih belum menemui titik noktah apabila isu antara mereka semakin meleret sejak beberapa hari lalu.
Semuanya gara-gara tindakan Vida yang datang ke kediaman Iqbal pada pukul 3 pagi untuk menghantar sebentuk cincin kepada lelaki itu.
Vida kemudian tampil mempertahankan diri dengan menjelaskan tujuan sebenar dia datang bertemu Iqbal hanyalah untuk menyelamatkan Iqbal yang sudah disihir.
Selepas memuat naik video penjelasan beberapa jam lalu menerusi Instagramnya, perkongsian Vida menerima pelbagai reaksi daripada netizen yang tidak dapat menahan ‘muak’ gara-gara rentetan isu tersebut yang belum berkesudahan.
Ruangan komen dibanjiri reaksi daripada netizen yang meminta usahawan itu berhenti memanjangkan isu berkenaan memandangkan Iqbal sendiri sudah menjelaskan bahawa dia tidak disihir, sebaliknya cuma penat.
Selain netizen, isu berkenaan turut mendapat perhatian ahli perniagaan Engku Emran yang meninggalkan komen gurauan sinis agar platform penstriman Netflix menawarkan usahawan itu untuk menerbitkan kisah hidupnya.

“Saya harap satu hari nanti Netflix akan tawarkan untuk buat kisah sebenar tentang hidup Datuk Seri yang penuh dengan komedi.
“Banyak pahala Datuk Seri menghiburkan kami selama ini. Saya doakan Allah permudahkan segala urusan,” tulis suami kepada kakak Neelofa, Noor Nabila itu.
Komen Engku Emran menerima lebih 150 tanda suka daripada netizen yang tidak menyangka lelaki itu juga mengikuti perkembangan kisah antara Vida dan Iqbal.
Tidak ketinggalan, pelakon Nad Zainal turut mencuit hati netizen apabila meninggalkan komen berbaur lucu.
“Datuk Seri, Facetime dan panggilan video kan ada?” soalnya ringkas.
Terdahulu, Vida dan Iqbal merancang mendirikan rumah tangga pada Disember akan datang tetapi berdepan pelbagai konflik seperti tidak mendapat restu kedua-dua anak Vida dan sebagainya.
Tidak setakat itu, Iqbal turut memberitahu hatinya sudah tawar dan telah membatalkan tempahan hotel untuk hari bahagianya bersama Vida. – K! ONLINE


Ahmad Zahid tahu salah guna dana Yayasan Akalbudi sejak 2014
Oleh NORLIZAH ABAS

18 Oktober 2021, 6:39 pm
KUALA LUMPUR – Pihak pendakwaan berhujah di Mahkamah Tinggi di sini hari ini, Datuk Seri Dr. Ahmad Zahid Hamidi mempunyai pengetahuan sejak 2014 berhubung penyalahgunaan dana Yayasan Akalbudi dalam akaun semasa dan tujuh akaun deposit tetap yang diamanahkan kepada beliau.
Timbalan Pendakwa Raya Datuk Raja Rozela Raja Toran berhujah, perkara itu dibuktikan berdasarkan keterangan saksi pendakwaan ke-90, Mejar Mazlina Mazlan bahawa Ahmad Zahid menjalankan pemeriksaan penyata bank dan buku cek sekali atau dua kali setahun.
Hujah beliau, pihak pembelaan mengetengahkan isu bahawa bekas Timbalan Perdana Menteri tidak menyedari sepenuhnya penggunaan cek Yayasan Akalbudi.
Sebaliknya pendakwaan menyatakan, Ahmad Zahid mengetahui perkara itu dan menuding jari kepada Mazlina dalam usaha menjadikan bekas Setiausaha Eksekutif beliau sebagai kambing hitam (scapegoat) untuk menanggung perbuatannya.
Hujah pendakwaan, pada awal 2016, wujud khabar angin bahawa SPRM mula menjalankan siasatan terhadap Ahmad Zahid menyebabkan Mazlina diarah oleh tertuduh agar tidak menggunakan cek Yayasan Akalbudi untuk membayar bil kad kredit, sebaliknya bayaran dijelaskan secara tunai.
Sehubungan itu, pihak pendakwaan menghujahkan agar Ahmad Zahid dipanggil membela diri terhadap semua 47 pertuduhan melibatkan kesalahan rasuah, pecah amanah dan pengubahan wang haram dana Yayasan Akalbudi.

Ini kerana pendakwaan berjaya membuktikan kes prima facie terhadap bekas Timbalan Perdana Menteri dengan mengemukakan keterangan saksi-saksi yang boleh dipercayai dan tidak goyah ketika sesi soal balas.
Pendakwaan turut menyatakan, Mazlina merupakan saksi pendakwaan yang boleh dipercayai dan seorang yang konsisten bukan sahaja ketika disoal balas oleh pembelaan, malah sewaktu sesi pemeriksaan utama dan pemeriksaan semula.
Hujah Raja Rozela, selaku saksi utama pendakwaan, Mazlina secara tegas menyatakan beliau mematuhi arahan Ahmad Zahid pada setiap masa termasuk berhubung isu penggunaan cop tanda tangan yang hanya dibenarkan untuk pembayaran kad kredit. -K!ONLINE


Ara Johari ‘starstruck’ jumpa Malique
Oleh HANISAH SELAMAT

18 Oktober 2021, 7:46 pm
PETALING JAYA – Pernah melalui fasa tekanan membuatkan Ara Johari cuba membantu rakan seperjuangannya, Lil J daripada terus ‘terperangkap’ dalam emosi dengan mengajaknya berbual walaupun secara maya.
Katanya, keadaan teman sebumbung dalam syarikat Rocketfuel Entertainment itu membimbangkan apabila berubah daripada individu ceria kepada seorang yang pasif secara tiba-tiba.
“Kami kenal dah lima tahun sebaik bernaung di bawah syarikat pengurusan sama, malah sepanjang berkawan Lil J seorang yang ‘happy go lucky‘ dan tak pernah tunjukkan masalah depan orang.
“Tiba-tiba dia menyepi, mula ‘blackout’ kan Instagram, kongsi benda yang sedih membuatkan saya pelik kenapa dia macam ini. Mungkin ada sesuatu dan sebagai kawan saya kena ambil tahu keadaannya.
“Saya pun pernah rasa stres disebabkan komitmen serta perkara lain jadi saya ajak dia masuk live (siaran langsung) untuk tenangkan dia selain minta dia bercakap dengan peminat supaya dia gembira semula dengan apa yang dia rasa.
“Kita harapkan orang bagi komen positif. Tak semua orang sanggup terbuka bercerita masalah terutama membabitkan keluarga tapi apa yang Lil J buat dapat membuka mata ramai mengenai situasi ini,” katanya kepada Kosmo! Online.

Ara mendedahkan perkara itu ketika sesi bersama media secara virtual bagi mempromoikan single duetnya dengan Lil J yang juga mendapat sentuhan komposer dan ikon hip hop terkenal, Malique serta Siqma dan Muhaimin berjudul Keliru.
Lagu yang menceritakan kehilangan insan penting dalam kehidupan itu adalah situasi dilalui penyanyi rap muda, Lil atau Rvijay Raj, 22, yang dibesarkan ibunya sendirian selepas perpisahan kedua orang tuanya.
Menurut Ara lagi yang buat pertama kali mencuba genre hip hop, pendedahan kisah dendangan berkenaan bukan gimik, sebaliknya diharap menjadi pengajaran kepada orang lain supaya lebih peka dengan perubahan insan terdekat selain jangan ambil ringan isu tekanan perasaan.
“Tiada apa yang perlu dijadikan gimik kalau membabitkan hal peribadi begini kerana dalam berkarya kita juga ingin membuka mata ramai mengenai sesuatu isu dengan lebih terbuka,” ulasnya lagi.
Bercerita lagi mengenai pembikinan Keliru, pemilik nama penuh Nurfarrah Izzatie Johari, 24, itu tidak malu mengakui berdepan momen ‘starstruck’ (perasaan hormat jumpa orang hebat) sebaik bertentang mata dengan Malique.
“Sebenarnya saya tak jangkakan Malique akan berada di studio ketika proses rakaman berlangsung. Apabila dia sudah di depan mata, saya tergamam dan kelu untuk berkata-kata.
“Saya tak sangka bukan hanya dapat membawakan lagu Mr General (panggilan kepada Malique), malah berpeluang meraih tunjuk ajar komposer hip hop tersohor tersebut.
“Pengalaman ini sudah pasti sesuatu yang sangat berharga buat kami berdua. Tak sangka, pendengar juga bagi maklum balas yang baik untuk gandingan saya dan Lil J serta percubaan pertama saya membawakan genre ini.
“Siapa tahu selepas ini saya buat lagu hip hop solo pula,” luah Ara lagi yang baharu saja muncul dengan single solo baharu, Tetap Aku Cinta pada April lalu.
Tidak menganggap tempoh penghasilan antara kedua-dua dendangan sebagai satu masalah, dia menegaskan sudah bersedia menyahut cabaran untuk mempromosikan Keliru dan Tetap Aku Cinta serentak. – K! ONLINE


Sajat ‘cerai’ talak tiga dengan Malaysia, bahagia di Australia
Oleh NABIL AIMAN NOR AZWAN

18 Oktober 2021, 6:45 pm
PETALING JAYA – Usahawan kosmetik kontroversi, Muhammad Sajjad Kamaruzzaman, 36, mengesahkan dia telah berhijrah ke Australia dan telah ‘cerai’ talak tiga dengan Malaysia.
Sajat memberitahu dia tidak akan kembali lagi ke negara ini.
Menerusi perkongsian video ‘live’ di Instagram miliknya, Sajat kini secara rasmi berhijrah ke Australia dan sedang menjalani kuarantin di Canterbury.
Berdasarkan ‘live’ Instagram miliknya, usahawan kosmetik itu sudah merangka beberapa perancangan buat dirinya di mana salah satunya adalah membuka kembali perniagaan untuk terus menetap di situ.
“Saya berasa sangat bahagia kerana sudah bebas dan boleh menjadi diri sendiri,” kata Sajat menjawab salah satu soalan pengikutnya.
Ketika itu di ruangan komen juga ada yang mahukan Sajat mengulas lebih lanjut tentang kes ‘menyeludup’ masuk ke negara jiran bagi mengelakkan dirinya ditangkap oleh pihak berkuasa.

“Apa yang terjadi tidaklah seperti yang disangka dan semuanya dalam keadaan baik-baik sahaja, saya juga menghormati kerja pihak Polis Diraja Malaysia yang menjalankan tugas dengan baik,” katanya.
Selain itu, Sajat turut memaklumkan yang segala perniagaannya di Malaysia sudahpun dijual dan kini berhijrah ke Australia untuk memulakan perniagaan baharu selepas selesai dikuarantin.
Di akhir ‘live’ tersebut, mengesahkan dirinya sudah berpisah dengan Malaysia dan tidak akan boleh kembali ke sini lagi, dia juga tidak berasa ralat akan hal itu dan cukup teruja untuk memulakan kehidupan yang baru di Australia.
Pada masa yang sama dia merancang untuk membuka perniagaan dan membantu rakyat Malaysia yang ingin bekerja di Australia dengan cara bekerja di bawah perniagaannya nanti. -K! ONLINE.


Wanita paling nikmati hubungan intim pada usia 53 tahun
Oleh KOSMO!

18 Oktober 2021, 7:04 pm
LONDON – Satu kajian baharu mendapati bahawa lebih separuh wanita berusia 50 tahun dan ke atas mengaku bahawa hubungan kelamin mereka bertambah baik seiring dengan peningkatan usia, lapor akhbar Mirror UK semalam.
Kajian meluas di Britain itu menyaksikan wanita berusia memberikan petua kehidupan kepada generasi muda. Dalam kajian tersebut, mereka memaklumkan bahawa umur 53 tahun merupakan usia terbaik untuk menikmati hubungan intim, namun memberi amaran bahawa ‘kesempurnaan’ adalah sesuatu yang tidak wujud.
Sebaliknya, mereka menasihatkan wanita muda untuk sentiasa menghargai perkara-perkara kecil dalam hidup, menyayangi diri sendiri serta mempercayai naluri mereka.
Kajian yang dijalankan terhadap  1,500 wanita itu mendapati 27 peratus daripada  responden menjelaskan bahawa wanita hilang nafsu syahwat apabila menopause sebagai ‘mitos’ semata-mata’.
Perunding ginekologi Hospital Wanita Liverpool, Dr. Paula Briggs berkata, beliau  teruja dengan penemuan itu.
“Menopause bahkan boleh menjadi sesuatu positif kepada wanita. Namun, ia merupakan sesuatu yang mereka perlu hadapi,” katanya.

Petua lain termasuk memastikan kebebasan kewangan,  tidak kekal dalam kerjaya yang tidak disukai dan mengembara sebanyak mungkin.
Dalam satu tinjauan yang dilakukan oleh syarikat Organon, satu pertiga wanita berusia lebih 50 tahun membayangkan wanita berkahwin atas dasar cinta dan bukan materialistik. – AGENSI


Perkenal semula pengecualian sewa PPR
Oleh MOHD RASDAN AHMAD

18 Oktober 2021, 7:10 pm
PETALING JAYA – Senator Datuk Hisamudin Yahaya (Putrajaya dan Wilayah Persekutuan) memohon agar kerajaan memperkenalkan semula pengecualian sewa Projek Perumahan Rakyat (PPR) selama enam bulan di kawasan bandar.
Katanya, dengan kehilangan sumber pendapatan dan wang simpanan yang berkurangan, setiap ringgit amat penting untuk golongan miskin bandar supaya mereka mampu membeli keperluan asas seperti makanan.
“Saya amat berharap agar pihak kerajaan dapat mengambil perhatian terhadap isu yang saya bangkitkan ini. tempoh pengecualian sewa yang lebih lama juga akan membantu mereka untuk lebih bersedia dalam menghadapi cabaran pandemik Covid-19.
Hisamudin.
“Ingatlah majoriti penghuni PPR tidak mempunyai caruman Kumpulan Wang Simpanan Pekerja (KWSP) dan PERKESO.
Mereka hanya peniaga-peniaga di jalanan. Hakikat yang kita harus terima bahawa gejala miskin-bandar ini lebih sukar hidupnya daripada kemiskinan di pinggir bandar,” katanya dalam Sesi Perbahasan Rancangan Malaysia Ke-12 di Dewan Negara hari ini.
Dalam pada itu, Mohd. Hisamudin turut menggesa kerajaan untuk menaikkan jumlah Bantuan Khas Covid-19 bagi membantu meringankan beban rakyat khususnya penduduk miskin di kawasan bandar yang terkesan.
Katanya, langkah itu perlu memandangkan bantuan sebanyak RM1,300 jauh lebih rendah dengan pendapatan garis kemiskinan purata negara yang berjumlah RM2,208 sebulan.

Tambahnya, lebih membimbangkan apabila tempoh moratorium akan tamat pada Januari tahun hadapan, yang akan menyebabkan cabaran sebenar dihadapi sebahagian besar rakyat negara ini.
“Golongan miskin bandar di bawah PPR dan rumah kos rendah dilihat antara yang menderita teruk dalam pertarungan Covid-19 ini.
“Mereka bukan saja berdepan dengan masalah pendapatan dan simpanan, malah turut hilang kemampuan untuk membeli keperluan asas,” katanya. -K! ONLINE.


Harga kit ujian pantas akan diturunkan pengilang
Oleh MOHD AZLI ADLAN

18 Oktober 2021, 7:17 pm
KUALA TERENGGANU – Hasrat untuk menurunkan lagi harga kit ujian pantas Antigen Covid-19 untuk meringankan beban pengguna dijangka bakal direalisasikan pada masa terdekat berikutan lambakan bekalan peralatan kesihatan itu pada masa ini.
Pengarah Penguat Kuasa KPDNHEP, Azman Adam berkata, sebanyak kira-kira sembilan juta kit ujian pantas tersebut sudah tersedia di pasaran tempatan untuk kegunaan pengguna pada masa ini.
“Ia dijangka akan meningkat sehingga belasan juta apabila lapan syarikat pengimport produk tersebut dijadual menerima bekalan masing-masing pada masa terdekat.
“Berdasarkan perkembangan itu, kita menggalakkan pengilang dan pengimport kit ujian pantas Antigen Covid-19 itu melakukan penyelarasan harga secara kendiri tanpa campur tangan kerajaan,” katanya di sini hari ini.
Terdahulu beliau ditemui selepas mengetahui operasi pemeriksaan ketulenan emas di sebuah kedai emas di bandar raya ini.
Azman berkata, rundingan KPDNHEP dengan 35 pengilang dan pengimport produk kit ujian pantas Antigen Covid-19 tersebut tersebut juga berlangsung positif baru-baru ini.

Sehubungan itu, beliau memberitahu, harga baharu kit ujian pantas itu akan diumumkan Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi sebaik kata sepakat dicapai kelak. – K! ONLINE


Jangan jadi lelaki dayus – Haris Ismail
Oleh MOHAMMAD SHAHEMY AZMI

18 Oktober 2021, 6:51 pm
PETALING JAYA – Pendakwah bebas Haris Ismail mengingatkan kaum lelaki, khususnya yang bergelar suami untuk menjaga diri dan keluarga agar tidak terpesong daripada landasan Islam.
Menerusi satu hantaran yang dimuat naik dalam Instagram miliknya, suami kepada selebriti terkenal, Neelofa itu berkata, nukilan yang ditulis itu sekadar peringatan diri sendiri dan tiada paksaan kepada mana-mana pihak.
“Nukilan Haris Ismail. Ada masa nak baca silakan, jika tidak berminat, tak mengapa kerana peringatan untuk diri saya yang hina. Saja nak tulis sini semoga tidak terjadi pada diri yang hina ini. Amin.
“Jangan dibiasakan pasangan kita berada mesra dengan wanita atau lelaki lain kerana itu adalah dilarang dalam Islam,” tulis Haris.
Namun, ujar pendakwah berusia 27 tahun itu lagi, situasi hari ini semakin parah apabila terdapat adegan ‘ciuman’ dibuat atas alasan lakonan.
“Hari ini apa yang berlaku sebenarnya memang parah dalam masyarakat kita yang dikatakan lakonan sampai cium pun tidak mengapa, boleh diterima.

“Tapi apa kata agama?” soalnya.
Dalam titipan sama, Haris turut mengingatkan lelaki bergelar suami menerusi satu hadis yang berbunyi: “Tidak masuk syurga orang lelaki yang dayus”.
Ujar Haris, selain ‘beras kita beli’ (tanggungjawab lelaki), yang penting adalah menjaga ahli keluarga kerana perbuatan tersebut merupakan satu tanggungjawab yang harus dipikul oleh kaum lelaki, terutama suami.
“Tersangat penting kita menjaga ahli keluarga, isteri dan anak-anak dengan sentiasa menjaga aurat, pergaulan mereka kerana ada tuntutan agama di situ.
“Jangan jadi lelaki dayus buat tidak tahu bila isteri pakai baju nampak dada, anak-anak pakai ketat. Kerana di akhirat nanti, jika bapa tidak menegur, akan dipersoal kelak,” katanya.
Sehubungan itu, Haris turut berkongsi sepotong ayat al-Quran yang berbunyi: “Wahai orang yang beriman, jagalah diri kamu dan keluarga kamu (ahli) rumah daripada api neraka” sebagai tanda peringatan untuk semua.
Pada akhir nukilan, Haris menyeru masyarakat supaya mengubah pemikiran dengan tidak melakukan perkara yang ditegah dalam Islam walaupun sekadar lakonan.
“Ubah fikiran kita, jangan hanya kerana kita anggap itu (perbuatan mungkar) sebagai lakonan, jadi tidak mengapa.
“Jika hari ini depan mata kita orang buat kemungkaran dan kita berkata tidak mengapa kerana sekadar lakonan sahaja, adakah itu boleh diterima sebagai alasan? Mestilah tidak! Jangan biasakan mengiyakan orang berbuat dosa, takut kita terangkut sekali,” kata Haris. – K! ONLINE